1Majnda̱ jaawindyoo' nncuee' xuee pascua na cwicwa' nn'aⁿ judíos tyoo' na tjaa ndaaljo' tjaquiee'. 2Ndo' ntyee na cwiluiitquiendye nda̱a̱ ntyee ñequio nn'aⁿ na cwit'mo̱o̱ⁿ ljeii na tqueⁿ Moisés, cwe' nty'iu tyol'ueendyena chiuu ya cha nnda̱a̱ nla'cuee'na Jesús, ee nquiaana nn'aⁿ na neiiⁿ jom. 3Xjeⁿ'ñeeⁿ tuo̱ Satanás naquii' ts'om Judas, tsaⁿ na mati jndyu Iscariote. Jom cwii joo nn'aⁿ na canchoo'wendye. 4Tjaaⁿ na m'aⁿ ntyee na cwiluiitquiendye nda̱a̱ ntyee quii'ntaaⁿ nn'aⁿ judíos, ñ'eⁿ nn'aⁿ na cwijndoo' ts'iaaⁿ na cwiluii wats'om. Tjatseijndaa'ñê chiuu ya nnts'aaⁿ na nñequiaaⁿ cwenta Jesús lueena. 5Ndo' naⁿ'ñeeⁿ jeeⁿ jla'neiiⁿ'ndyena, tjoom' t'maⁿna na nñe'quiana s'om nnoom. 6Mati jom seijomñê na ljo'. Tyol'ueeⁿ cwaaⁿ nncju'naaⁿñena' na nñequiaaⁿ cwenta Jesús lueena xjeⁿ na ticajndoo' nn'aⁿ. 7Tue'ntyjo̱ ncuee na cwicwa' nn'aⁿ judíos tyoo' na tjaa ndaaljo' tjaquiee'. Ncuee'ñeeⁿ macaⁿna' na cala'cwjeena canmaⁿ cantyja 'naaⁿ' ncuee pascua. 8Ndo' jñom Jesús Pedro ñequio Juan, tsoom nda̱a̱na: —Catsa'yo', nlajndaa'ndyo' yuu na nlcwaa'a cantyja 'naaⁿ' ncuee pascua. 9Ta'x'eena nnoom: —¿Yuu l'ue ts'om' na nlajndaa'ndyô̱? 10T'o̱o̱ⁿ nda̱a̱na: —Quia na jnda̱ saaquie'yo' naquii' tsjoomwa'ñeⁿ, nntjomndyo' cwii tsaⁿs'a na ñ'oom tsjoo na ñjom ndaa. Catsaantyjo̱'yo' naxeeⁿ'eⁿ hasta na nncueⁿ'eⁿ w'aa yuu na nncjaaqueⁿ'eⁿ. 11Jo' jo' candu'yo' nnom ts'aⁿ na waa' w'aa'ñeeⁿ: "Nquii ts'aⁿ na ma'mo̱ⁿ nda̱a̱ya mawax'eeⁿ: ¿Yuu waa cuarto na nlcwaa'â cwentaa' xuee pascua ñequio nn'aⁿ na cwila'jomndye ñ'eⁿndyo̱?" 12Quia jo' juu tsaⁿ'ñeeⁿ m'mo̱o̱ⁿ nda̱a̱'yo' cwii cuarto t'maⁿ, w'aa nandye na maniomcanda̱a̱' 'naⁿ. Jo' jo' calajndaa'ndyo'ya'yo'. 13Ty'ena ndo' jliuna cha'xjeⁿ na tsoom. Ndo' jla'jndaa'ndyena na nlcwa'na, nntquiina catsmaⁿ. 14Quia na jnda̱ tmaaⁿ, tue'cañoom Jesús, tjacjom nacañoom' meiⁿsa ñequio canchoo'we nn'aⁿ na cwila'jomndye ñ'eⁿñê. 15Tsoom nda̱a̱na: —Jeeⁿ ntyjaa' ts'o̱o̱ⁿya na nlcwaa'a nantquie pascuawaa ñ'eⁿndyo' cwii tjo̱o̱cheⁿ na nnc'io̱. 16Ee candye'yo' nntsjo̱o̱, taxocwa'nnda'a juuna' hasta xjeⁿ na jnda̱ seicanda̱a̱'ñena' yuu na matsa̱'ntjom Ty'o̱o̱ts'om. 17Jnda̱ jo' to'ñoom cwii waso, jnda̱ chii tquiaaⁿ na quianl'uaa' Ty'o̱o̱ts'om ndo' tsoom nda̱a̱na: —Cato'ñoom'yo' wasowaa, calui' cjaana' cwii ndo' cwiindyo', cwe'yo'. 18Ee candye'yo' nntsjo̱o̱, je' na cwii wjaatina', taxoc'ua ndaawinom hasta quia nncue'ntyjo̱ xjeⁿ na nntsa̱'ntjom Ty'o̱o̱ts'om. 19Ndo' to'ñoom tyoo', tquiaaⁿ na quianl'uaa' Ty'o̱o̱ts'om, jnda̱ chii tyjeeⁿ juuna', tquiaaⁿ nda̱a̱na. Tsoom: —Tyoo'waa cwiluiiñena' seii'a na mañequiaandyo̱ na nnc'io̱. Luaa' nntsaal'a'yo' na cwicañjom n'om'yo' ja. 20Jnda̱ na tcwa'na tyoo'ñeeⁿ, majo'ti s'aaⁿ, to'ñoom waso. Tsoom: —Juu ndaa winom na ñjom wasowaa tseixmaⁿna' ñ'oom xco na maqua̱ⁿtya̱ⁿ ñequio nioom'a na nnquioo cwenta'yo'. 21'Sa̱a̱ queⁿ'yo' cwenta, ñe'cwii meiⁿsa na cañom' meindyuaandyo̱ ñequio ts'aⁿ na mañequiaa cwenta ja. 22Ndo' ja na cwiluiindyo̱ ts'aⁿ na jnaⁿ cañoom'luee, mayuu'cheⁿ manntjo̱ⁿ cha'xjeⁿ na jnda̱ teijndaa' cantyja 'naⁿya, sa̱a̱ nnt'uiiwi'na' juu ts'aⁿ na mañequiaa cwenta ja. 23Quia jo' to̱'na na tyota'x'eendyena nda̱a̱na, 'ñeeⁿ cwiindye joona na nnts'aa na ljo'. 24Mati jla'ñ'eeⁿ' ndyueena 'ñeeⁿ cwiindye joona na nnc'oom na t'maⁿñeti. 25Sa̱a̱ jom tsoom nda̱a̱na: —Nn'aⁿ na m'aⁿ n'iaaⁿ tsjoomnancuewaa ñequio nn'aⁿ na cwitsa̱'ntjom, cwinchjeena nn'aⁿ na cwindye'ntjom nda̱a̱na, sa̱a̱ cwila'cajndyu yo'ñeeⁿ joona nn'aⁿ na ya cwil'a. 26Sa̱a̱ quii'ntaaⁿ' 'o nchii luaa' nncuaa. Ee juu ts'aⁿ na cwiluiitquieñeti c'oom cha'na ts'aⁿ na cje tseixmaⁿ. Ndo' ts'aⁿ na matsa̱'ntjom c'oom cha'na ts'aⁿ na mandi'ntjom. 27Ee ¿'ñeeⁿ cwiluiit'maⁿñeti, aa juu ts'aⁿ na wacatyeeⁿ nacañoom' meiⁿsa, oo aa juu ts'aⁿ na mandi'ntjom jo' jo'? ¿Aa nchii maxjeⁿ juu ts'aⁿ na wacatyeeⁿ nacañoom' meiⁿsa? Sa̱a̱ queⁿ'yo' cwenta, ja m'aaⁿya quii'ntaaⁿ'yo' na mandi'ntjo̱ⁿ. 28''O ñequii'cheⁿ ñ'eⁿ'yo' ñ'eⁿndyo̱ cha'tsoti na maqueⁿna' xjeⁿ ja. 29Jo' chii cha'xjeⁿ na tqueⁿtyeⁿ Tsotya̱ya ñ'oom na ja nntsa̱'ntjo̱ⁿ, malaa'ti' maqua̱ⁿ na 'o nntsa̱'ntjom'yo'. 30Yuu na nntsa̱'ntjo̱ⁿya, jo' nñequiaya na nlcwa'yo' ndo' nncwe'yo' ñ'eⁿndyo̱ cañoom' meiⁿsa 'naⁿya. Ndo' nncwindyuaandyo' ntio yuu na nntu'xeⁿ'yo' canchoo'we ntmaaⁿ' nn'aⁿ Israel. 31Tso ta Jesús: —'U Simón, queⁿ' cwenta, jnda̱ tcaⁿ Satanás ñ'oom na nntseitei'ncweeⁿ'eⁿ 'o cha'na matseicueeñe ts'aⁿ lqueeⁿ trigo, 32sa̱a̱ ja jnda̱ ñes'aa ty'oo nnom Ty'o̱o̱ts'om cantyja 'naⁿ' cha tintseintycwiina' na matsei'yu'ya' ts'om'. Ndo' xeⁿ jnda̱ tco'ndyu'xcwe'nnda', quiaa' ñ'oom t'maⁿ ts'om nda̱a̱ nn'aⁿ' nmeiiⁿ na cwila'yu'. 33T'o̱ Simón nnoom, matso: —Ta, m'aaⁿc'eendyo̱ na nncjo̱ w'aancjo ñ'eⁿndyu'. Ndo' tints'aa meiiⁿ na nnc'io̱ ñ'eⁿndyu'. 34Tso Jesús nnoom: —Aa ndi', Pedro, njom' matsjo̱o̱, cwii tjo̱o̱cheⁿ na nntseixuaa caxtijndyo je'je'cheⁿ, sa̱a̱ 'u xjeⁿ'ñeeⁿ jnda̱ ndyee ndii' macwji'ndyu' na ticwajnaⁿ' ja. 35Tso Jesús nda̱a̱na: —Quia na jño̱o̱ⁿya 'o na saanquia'yo' ñ'oom 'naⁿya, tsjo̱o̱ na tîcatsañ'om'yo' tsjo̱'ñjeeⁿ, meiⁿ chetsja', meiⁿ lcoom, ¿aa waa na seitjo̱o̱na' 'o? Jluena nnoom: —Meiⁿcwii tjaa'naⁿ. 36Tsotyeeⁿcheⁿ nda̱a̱na: —Sa̱a̱ je', 'ñeeⁿ juu na maleiñ'oom 'naⁿ na cwicañjom s'om, cjaañ'oom juuna' ndo' mati chetsja'. Ndo' 'ñeeⁿ juu na tjaa'naⁿ xjo espada, cajnda̱a̱ liaatco 'naaⁿ', chii c'oom xjoo'. 37Ee candye'yo' nntsjo̱o̱, maxjeⁿ jndei'na' na catseicanda̱a̱'ñena' ljeii na mawaa cantyja 'naⁿya na matsona': "Tjeii'na cwenta na ljo'yu wi'ñê cha'xjeⁿ nn'aⁿ na wi'ndye." 38Jluena nnoom: —Ta, canty'ia', luaa mawaa we xjo espadas. T'o̱o̱ⁿ nda̱a̱na, tsoom: —Malei'tyeⁿ luaa'. 39Quia jo' jlueeⁿ'eⁿ w'aa yuu na tcwa'na, tjaaⁿ ta na jndyu Olivos yuu na maxjeⁿ quicaⁿ. Ndo' nn'aⁿ na cwila'jomndye ñ'oom'm, mandi'ntyjo̱na naxeeⁿ'eⁿ. 40Quia na tquiena jo' jo', tsoom nda̱a̱na: —Calaneiⁿ'yo' nnom Ty'o̱o̱ts'om cha juu na ñequeⁿna' xjeⁿ 'o tincwantjomna' 'o. 41Ndo' teiño̱o̱ⁿ nacañoomna, tjaaⁿ cha'na tquia na nncju' ts'aⁿ cwii tsjo̱'. Tcoom'm xtyeeⁿ ndo' seineiiⁿ nnom Ty'o̱o̱ts'om. 42Tsoom: —Tsotya̱ya, xeⁿ 'u l'ue ts'om', catseicandyaandyu' ja nawi'waa. Sa̱a̱ ticaluii ljo' na l'ue ts'o̱o̱ⁿ ja, caluii ljo' na l'ue ts'om' nncu'. 43Ndo' xjeⁿ'ñeeⁿ tyje'cañoom cwii ángel nacañom'm na jnaⁿ cañoom'luee na tyoñequiaa najneiⁿ. 44Yocheⁿ na tyotsei'ndaa'na' ts'oom, tyoqueⁿñetyeeⁿ na tyotseineiiⁿ nnom Ty'o̱o̱ts'om ñequio cha'waa najneiⁿ. Ndo' ndaatmeiiⁿ'eⁿ tyotseijomna' cha'na t'maⁿ ndaateiⁿ niom', ñecwii ndii' cwi'iuuna' xjeⁿ nomtyuaacheⁿ. 45Quia na jnda̱ teicantyjaaⁿ na seineiiⁿ nnom Ty'o̱o̱ts'om, tjantyjaaⁿ'aⁿ nn'aⁿ na cwila'jomndye ñ'eⁿñê ndo' ljeiiⁿ na cwindana. Ee tîcanaⁿndyena na jeeⁿ chjoo' n'omna. 46Tsoom nda̱a̱na: —¿Chiuu na cwinda'yo'? Quicantyja'yo', calaneiⁿ'yo' nnom Ty'o̱o̱ts'om cha juu na ñe'queⁿna' xjeⁿ 'o, tincjaachuuna' 'o. 47Ndicwaⁿ matseineiⁿ Jesús ndo' tquie'cañom nn'aⁿ na jndyendye. Jo nda̱a̱ naⁿ'ñeeⁿ wjaajndyee Judas, cwii joo nn'aⁿ na canchoo'we. Seicandyoo'ñê nacañoom' Jesús na nnc'om ntsmaⁿ'. 48Tso Jesús nnoom: —'U Judas, ja na cwiluiindyo̱ ts'aⁿ na jnaⁿ cañoom'luee, ¿aa ma'tioo' cwenta ja luee nn'aⁿ ñequio na ma'ua' ntsmaaⁿ'a? 49Ndo' nn'aⁿ na ñ'eeⁿ ñ'eⁿñê, quia na nty'iaana chiuu wjaach'eena', jluena nnoom: —Ta, ¿aa mañejom nntua̱a̱'a xjo? 50Ndo' cwii joona mañoom' seiquiee'ñe mosoo' tyee na cwiluiitquieñe. Tyjee tsua'qui tsaⁿ'ñeeⁿ ntyjaya. 51Quia jo' tso Jesús nda̱a̱na: —Maya, ca'ndye'yo'. Ndo' tyenquioom'm tsua'qui tsaⁿ'ñeeⁿ, sein'maaⁿ juu. 52Ndo' nn'aⁿ na tquio nacjoom'm, joo ntyee na cwiluiitquiendye ñequio nn'aⁿ na cwijndoo' ts'iaaⁿ cwentaa' wats'om, ñequio nn'aⁿ na cwiluiitquiendye naquii' tsjoom, tsoom nda̱a̱ naⁿ'ñeeⁿ: —Jnda'jom ñequio ncjo espadas ndo' ñ'eⁿ n'oom nch'io na tquio'yo' nacjoya. Ndoo' na tquioc'om'yo' cwii tsaⁿcanch'ue. 53'Io ndii 'io tyom'aaⁿya quii'ntaaⁿ'yo' naquii' wats'om t'maⁿ meiⁿ tîcat'ue'yo' ja. Sa̱a̱ je' je' jnda̱ tue'ntyjo̱ na juu na jaaⁿñe maqueⁿna' xjeⁿ. 54Jnda̱ na t'ue naⁿ'ñeeⁿ jom, ty'eñ'omna jom waa' tyee na cwiluiitquieñe. Ndo' Pedro tjantyjo̱o̱ⁿ tquiacheⁿ tquia. 55Jo' jo' jla'ntjoomndye nn'aⁿ chom tach'eⁿ, tyomeindyuaandyena ndiocheⁿ nacañoom' chom. Ndo' mati Pedro tjacjom quii'ntaaⁿna. 56Cwii yuscu na mandi'ntjom ljeii jom na wacatyeeⁿ 'ndyoo chom, jeeⁿ nquiee nty'iaa' nnoom ndo' tso: —Mati tsaⁿm'aaⁿ ñeñ'eeⁿ ñ'eⁿ tsaⁿm'aaⁿ'. 57Sa̱a̱ jom tjei'ñê, tsoom: —Jeeⁿ 'u yuscu ticwajnaⁿ'a tsaⁿm'aaⁿ'. 58Tyoowiquiuu' ljeii cwiicheⁿ ts'aⁿ jom, tso nnoom: —'U, maxjeⁿ cwiindye joona. Sa̱a̱ t'o̱o̱ⁿ: —Nchii jo' ja. 59Jnda̱ tjawiquiuu'ticheⁿ, cha'na cwii hora, cwiicheⁿ ts'aⁿ tyotseijndeii' 'ndyoo, tso: —Tsaⁿm'aaⁿ, mayuu'cheⁿ ñeñ'eeⁿ ñ'eⁿ tsaⁿm'aaⁿ' ee ts'aⁿ ts'o̱ndaa Galilea jom. 60T'o̱ Pedro nnom: —Ja re, meiⁿchjoo ticaljeii ñ'oom na matsu'. Ndicwaⁿ matseineiiⁿ ñ'eⁿ tsaⁿ'ñeeⁿ ndo' seixuaa caxtijndyo. 61Quia jo' taqueⁿ Ta Jesús ndyeyu jo ndo' na m'aaⁿ Pedro ndo' nty'iaa' nnoom. Ndo' mañoom' tjañjoom' ts'oom ñ'oom na jnda̱ tso nnoom: "Cwii tjo̱o̱cheⁿ na nntseixuaa caxtijndyo je'je'cheⁿ sa̱a̱ xjeⁿ'ñeeⁿ 'u jnda̱ ndyee ndii' macwji'ndyu' ñ'eⁿndyo̱." 62Quia jo' mana jlui' Pedro quii'ntaaⁿ naⁿ'ñeeⁿ. Jeeⁿcheⁿ ndya' tyoty'ioom na jnda ntyjeeⁿ. 63Nn'aⁿ na tyol'a cwenta Jesús, tyola'jnaaⁿ'na ndo' tyotjaa'na jom. 64Mati tyola'tyeⁿna liaa nnoom, tyotmeiiⁿ'na nda' nnoom ndo' tyoluena: —Cjaawee' 'ndyo' 'ñeeⁿ juu macwja' 'u. 65Ndo' jndye ñ'oom ticuee' ts'om tyoluena nacjoom'm. 66Quia na jnda̱ teixuee, tjomndye ntyee na cwiluiitquiendye nda̱a̱ ntyee ñequio nn'aⁿ na cwijndoo' ts'iaaⁿ wats'om t'maⁿ ñequio nn'aⁿ na cwit'mo̱o̱ⁿ ljeii na tqueⁿ Moisés. Ty'eñ'omna Jesús na m'aⁿ nn'aⁿ na cwiluiindyena n'iaaⁿ nda̱a̱ nn'aⁿ judíos. Jlue naⁿ'ñeeⁿ nnoom: 67—Catsu' nda̱a̱yâ, ¿aa 'u cwiluiindyu' Cristo? Jom t'o̱o̱ⁿ nda̱a̱na: —Meiiⁿ xeⁿ na nntsjo̱o̱ nda̱a̱'yo', sa̱a̱ xocala'yu'yo'. 68Ndo' meiiⁿ xeⁿ na cwax'a̱ya nda̱a̱'yo', 'o xocat'o̱'yo' 'ndyo̱, xocalacandyaandyo' ja. 69Sa̱a̱ je' xuee na cwii wjaana', ja na cwiluiindyo̱ ts'aⁿ na jnaⁿ cañoom'luee nncjo̱cajmaⁿ ntyjaa' Ty'o̱o̱ts'om ntyjaya yuu na matseit'maaⁿ'ñetina' ja. Jo' jo' nntseijomndyo̱ ñ'eⁿñê cha'tso najndeii na matseixmaaⁿ. 70Cha'tsondyena ta'x'eena: —Quia jo' ¿aa 'u cwiluiindyu' Jnda Ty'o̱o̱ts'om? T'o̱o̱ⁿ nda̱a̱na: —Mancjo'ti'yo' jnda̱ macwindu'yo'. 71Quia jo' jluena: —¿Ljo' cwii macaⁿtina' na nlui'yuu' nacjoom'm? Ee mancjo̱o̱tya̱a̱ jnda̱ jndya̱a̱ya ñ'oom 'ñom.
Lucas 22


1Ncuee na ñejndyowa jndye ndii' ndo' jndye nnom ñ'oom teil'uee'ñe Ty'o̱o̱ts'om na tyotseineiiⁿ nda̱a̱ weloo welooya ñequio ñ'oom ndyuee profetas na tyola'neiⁿna chiuu na quia nluii. 2Sa̱a̱ je' ncuee na macanda̱, jnda̱ mamatseineiiⁿ nda̱a̱ya ñequio ñ'oom 'ndyoo Jnaaⁿ. Cha'tsoti na niom, ñ'eⁿ juu quia tqueeⁿ joona', ndo' seijndaa'ñê na cha'tso joo jo' calaxmaⁿna' cwentaa' juu. 3Ty'o̱o̱ts'om t'maⁿ cwiluiiñê, ndo' juu na neiⁿncoo' na caxuee na cwiluiiñê, maljo' cwiluiiñe Jnaaⁿ. Cha'xjeⁿ na matseixmaⁿ Ty'o̱o̱ts'om, maluaa' t'maⁿ matseixmaⁿ Jnaaⁿ. Manquiityeeⁿ t'maⁿ ñ'oom matseixmaaⁿ, jo' na waa waati tsjoomnancue ñequio cha'tso na niom cañoom'luee. Cantyja na tueeⁿ'eⁿ teijndaa' na matseilju' Ty'o̱o̱ts'om cha'tso jnaaⁿya. Jnda̱ na teinom na tueeⁿ'eⁿ quia jo' tjawacatyeeⁿ ntyjaa' ts'o̱ Ty'o̱o̱ts'om ntyjaya cañoom'luee. 4Nquii Jnda Ty'o̱o̱ts'om t'maⁿti ñ'oom tseixmaaⁿ nchiiti ángeles, ee jnda̱ tqueⁿna' jom na t'maⁿti ts'iaaⁿ tseixmaaⁿ, nchiiti joona. 5Ee tijoom ñetso Ty'o̱o̱ts'om nnom cwii ángel: 'U cwiluiindyu' Jndaaya; je' majndaa' na cwiluiindyo̱ tsotye'. Meiⁿ cwii ndii' tîquitso Ty'o̱o̱ts'om cantyja 'naaⁿ' cwii ángel: Ja nntseixmaⁿya tsotyeeⁿ ndo' juu nntseixmaⁿ jndaaya. 6Ndo' quia na t'mo̱ⁿ Ty'o̱o̱ts'om Jnaaⁿ na ñequiicheⁿ tuiiñe nda̱a̱ nn'aⁿ tsjoomnancue, tsoom: Cha'tsondye ángeles 'naaⁿ' Ty'o̱o̱ts'om cala't'maaⁿ'ndyena juu. 7Sa̱a̱ luaa ñ'oom tso Ty'o̱o̱ts'om cantyja 'naaⁿ ángeles: Mats'aa na cjeendyena cha'na jndye. Joona cwindye'ntjomna no̱o̱ⁿ ndo' matseijomna' joona cha'na ntsaachom. 8Nmeiiⁿ' tsoom cantyja 'naaⁿ' ángeles, sa̱a̱ nnom Jnaaⁿ tsoom: 'U Ty'o̱o̱ts'om, juu cantyja na matsa̱'ntjom', m'aaⁿ ndo' m'aaⁿna' juu jo' m'aaⁿna' cantyja na maty'iomyana'. 9'U neiⁿ' na cwil'a nn'aⁿ yuu na ya, ndo' jeeⁿ jndo' natia na cwil'ana, Nc'e na ljo', nquii Ty'o̱o̱ts'om na matseit'maaⁿ'ndyu', jnda̱ tjeiiⁿ'eⁿ' 'U, ndo' mañequiaaⁿ na neiⁿ'ti'cheⁿ 'u, nchiiti nc'ia'. 10Mati matso Ty'o̱o̱ts'om: 'U Ta, quia na jnaⁿjndyeecheⁿ cha'tso, 'U tqueⁿ' tsjoomanancue; manncu'ti' tqueⁿ' ljo̱'luee. 11Cha'tso nmeiⁿ' nntsuuna', sa̱a̱ 'u m'aaⁿ' ndo' m'aaⁿndyu'. Nleindyo joona' cha'na liaa. 12Nntseilcwiindyu' joona' cha'xjeⁿ mach'ee ts'aⁿ ñ'eⁿ cwii liaa, nntseijndyoondyu' joona' cha'xjeⁿ ts'aⁿ nntseijndyooñê liaⁿ'aⁿ. Sa̱a̱ 'u ñecwiixjeⁿ: ticantycwii xuee chu'. 13Sa̱a̱ meiⁿjom ndii' tyootso Ty'o̱o̱ts'om nnom cwii ángel: Cajmaⁿ' ñjaaⁿñe jo ntyjaa' ts'o̱o̱ ntyjaya hasta xjeⁿ na nntsa̱'a nn'aⁿ na jndoo 'u na la'xmaⁿna ts'oom na ntyjo nc'e'. 14Ee cha'tso ángeles cwiluiindyena na cwindye'ntjomna nnom Ty'o̱o̱ts'om na majñoom joona na cateijndeiina nn'aⁿ na cwicandaa na nlui'n'maaⁿndye añmaaⁿna.
Hebreos Array


1'Ñ'oom na mayuu'cheⁿ na matsjo̱o̱ nda̱a̱'yo', juu ts'aⁿ na nchii 'ndyoots'a tiom wjaaquiee' yuu na ñjomndye canmaⁿ, sa̱a̱ cwiicheⁿ joo wjaawaaⁿ juu tiom'ñeeⁿ na nncwincjeeⁿ'eⁿ juuna', tsaⁿ'ñeeⁿ cwiluiiñê tsaⁿcanch'ue ndo' tsaⁿ na mawincje' tiom. 2Sa̱a̱ nquii ts'aⁿ na cwiluiiñe na mateix'ee canmaⁿ, xcwe 'ndyoots'a tiom nncjaaqueⁿ'eⁿ. 3Ts'aⁿ na mach'ee cwenta 'ndyoots'a tiom'ñeeⁿ, matseicanaaⁿñe na nncwinoom. Ndo' joo canmaⁿ'ñeeⁿ na mateix'eeⁿ cwita'jnaaⁿ'yo' jñeeⁿ'eⁿ. Macwjeeⁿ'eⁿ ncueeyo', wjaachom jooyo'. 4Ndo' quia na jnda̱ tjeiiⁿ'eⁿ cha'tso canmaⁿ na mach'eeⁿ cwenta, wjaajñeeⁿ jo nda̱a̱yo', 'oontyjo̱yo' naxeeⁿ'eⁿ ee cwita'jnaaⁿ'yo' jñeeⁿ'eⁿ. 5Cwii ts'aⁿ na ticata'jnaaⁿ'yo' na nchii ty'oyo', xoc'oontyjo̱yo' naxeⁿ', hasta nlei'nomyo' juu. Ee ticata'jnaaⁿ'yo' jndyee' cwiicheⁿ ts'aⁿ na nchii ty'oyo'. 6Luaa' ñ'oom na cwe' tjañoom' na seineiⁿ Jesús nda̱a̱na. Sa̱a̱ tîcala'no̱ⁿ'na ljo' ñe'catsona'. 7Ndo' seineiⁿticheⁿ Jesús nda̱a̱ naⁿ'ñeeⁿ. Tsoom: —Ñ'oom na mayuu'cheⁿ matsjo̱o̱ nda̱a̱'yo', ja cwiluiindyo̱ 'ndyoots'a tiom na cwi'ooquie' canmaⁿ. 8Cha'tso nt'omcheⁿ nn'aⁿ na jnda̱ tquiocalue na cwiluiindye na nntei'x'ee canmaⁿ cwii tjo̱o̱cheⁿ na jndyo̱o̱, joo naⁿ'ñeeⁿ la'xmaⁿna naⁿcanty'ue ndo' nn'aⁿ na cwiwincje' tiom. Sa̱a̱ joo canmaⁿ na mayuu'cheⁿ cwiluiindye cwentaya tînquiandyena cantyja 'naaⁿ naⁿ'ñeeⁿ. 9Ja 'ndyoots'a tiom cwiluiindyo̱. Meiⁿcwi'ñeeⁿcheⁿ ts'aⁿ na nncjaaquiee' cantyja 'naⁿya, tsaⁿ'ñeeⁿ nlui'n'maaⁿñê. Nntseijomna' jom cha'cwijom cwii catsmaⁿ na maljeiiyo' na nlcwa' na macalui'yo' tiom'ñeeⁿ ndo' na macwjee'nnda'yo'. 10'Tsaⁿcanch'ue ñequii'cheⁿ na macwjeeⁿ'eⁿ na nnch'ueeⁿ nntseicueⁿ'eⁿ ndo' na nntsei'naⁿ'aⁿ. Ja jndyo̱o̱ na nñequia na ticantycwii na cwita'ndo' nn'aⁿ, ndo' cha na canda̱a̱'ya na nla'xmaⁿna juu jo'. 11Ja cwiluiindyo̱ ts'aⁿ na canda̱a̱'ya mateix'ee canmaⁿ. Juu ts'aⁿ na canda̱a̱'ya na mateix'ee canmaⁿ ntsmeiⁿ', mañequiaañe na cue' cwentaayo'. 12Sa̱a̱ juu tsaⁿntjom na nchii cwiluiiñê ty'oyo' ee cwe' mach'eeⁿ cwenta jooyo', noom'm na ndyocwjee'cañoom lobo. Quia jo' ma'ñeeⁿ canmaⁿ'ñeeⁿ, maleinoom. Ndo' juu lobo'ñeeⁿ mantyjo̱ ndo' mat'uii jooyo'. 13Maleinom tsaⁿ'ñeeⁿ ee cwe' tsaⁿntjom jom, jo' chii ticajnda ntyjeeⁿ canmaⁿ'ñeeⁿ. 14'Ja cwiluiindyo̱ ts'aⁿ na canda̱a̱'ya mateix'a̱ya canmaⁿ. Ndo' cha'xjeⁿ wajnaaⁿ' Tsotya̱ ja, mati ja mawajnaⁿ'a jom. Maluaa' matseijomna' na wajnaⁿ'a canmaⁿ ntsma̱a̱ⁿ'a, ndo' quioo' ntsma̱a̱ⁿ'a cwitajnaaⁿ'yo' ja. Ndo' mañequiaandyo̱ na c'io̱ cwentaa canmaⁿ ntsma̱a̱ⁿ'a. 16Mati mam'aⁿ nt'omcheⁿ nn'aⁿ na cwiluiindyena canmaⁿ ntsma̱a̱ⁿ'a na tic'omna tmaaⁿ'waa. Mati joona cwiluiindyo̱ na cjo̱cacho̱o̱ya, ndo' nnquiontyjo̱na na nncwaⁿya joona. Ndo' nncuaa na ñe'cwii tmaaⁿ', ndo' ñe'cwii ts'aⁿ na nnteix'ee joona. 17'Nquii Tsotya̱ jeeⁿ candya' ts'oom ja, ee mañequiaandyo̱ na c'io̱ cwentaa nn'aⁿ na cwiluiindye canmaⁿ ntsma̱a̱ⁿ'a cha nñequiaaⁿ na nncwando̱'nnda'a. 18Tjaa'naⁿ 'ñeeⁿ juu na nnda̱a̱ nntseicuee' ja na nchii ñ'oomya. Mannco̱tya̱ mañequiaandyo̱ na ljo' catjo̱ⁿ. Waa najndo̱ na cwiluiindyo̱ na cats'aa na ljo', ndo' mati waa na jndo̱ na nncwando̱'xco̱. Luaa' ñ'oom na sa̱'ntjom Tsotya̱ya na catseixmaⁿya. 19Jnda̱ na jndye nn'aⁿ judíos ñ'oommeiⁿ' s'aana' na tîcatjoom'nnda' na jla'neiⁿna cantyja 'naaⁿ'aⁿ. 20Ee jndyendye joona jluena: —Tsaⁿjndii matseixmaaⁿ, ndo' jnda̱ teintjeiⁿñê. ¿Chiuu na cwindye'yo' ñ'oom na matseineiiⁿ? 21Sa̱a̱ nt'omndye joona jlue: —Nchaa l'uu ñ'oommeiⁿ' la'xmaⁿna' ñ'oom na nntseineiⁿ ts'aⁿ na m'aaⁿ nacje 'naaⁿ' tsaⁿjndii. ¿Aa nnts'aacheⁿna' cwii ts'aⁿ na m'aaⁿ nacje 'naaⁿ' tsaⁿjndii nnda̱a̱ nnts'aa na nnty'iaa' ts'aⁿ na nchjaaⁿ'? 22Tsjoom Jerusalén tuee' xuee quia cwila't'maaⁿ'ndye nn'aⁿ judíos na cwijaañjoom' n'omna xjeⁿ na tiooxconnda' weloo weloona cwenta wats'om t'maⁿ l'o̱ Ty'o̱o̱ts'om. 23Ndo' xcwe ncueesua' quia tuee' xuee'ñeeⁿ. Jesús m'aaⁿ wats'om t'maⁿ 'naaⁿna. Manoom naquii' cwii w'aa cwentaa' wats'om'ñeeⁿ na cwe' wanaaⁿ ndiocheⁿ na s'aa Salomón. 24Quia jo' nn'aⁿ na cwiluiitquiendye nda̱a̱ nn'aⁿ judíos tjaa'ndyena tsei Jesús. Ta'x'eena nnoom jluena: —¿Cwanti yo na maleichu' jâ na matseiñ'eeⁿ'ndyu' jâ? Xeⁿ na mayuu' cwiluiindyu' Cristo, ntyjayu catsu' nda̱a̱yâ. 25Matso Jesús nda̱a̱na: —Jnda̱ tsjo̱o̱ na ljo' nda̱a̱'yo', sa̱a̱ maxjeⁿ tîcalayu'yo'. Majoo ts'iaaⁿ na mats'aa ñequio najndeii na matseixmaⁿ Tsotya̱, joona' cwitjei'yuu'ndyena' cantyja 'naⁿya. 26Sa̱a̱ 'o tiñe'calayu'yo' ñ'eⁿndyo̱ cwe' nc'e nchii cwiluiindyo' canmaⁿ ntsma̱a̱ⁿ'a. 27Ee nn'aⁿ na cwiluiindye canmaⁿ ntsma̱a̱ⁿ'a cwindyena jndyeya, ndo' ja mawajnaⁿ'a joona, ndo' joona cwinquiontyjo̱na naxa̱ⁿ'a. 28Ja mañequia na ticantycwii na cwita'ndo'na, meiⁿ tajom catsuundyena. Ndo' tjaa meiⁿcwii ts'aⁿ na nnda̱a̱ nncwji' joona l'o̱o̱. 29Ee nquii Tsotya̱ na tquiaaⁿ joona l'o̱o̱, jom cwiluiit'maⁿñetyeeⁿ na cha'tso, ndo' meiⁿcwii tjaa 'ñeeⁿ juu nnda̱a̱ nncwji' joona l'o̱o̱ⁿ. 30Ja ñequio Tsotya̱ ñe'cwii cwiluiindyo̱ ñ'eⁿñê. 31Jnda̱ na jndye nn'aⁿ judíos'ñeeⁿ na luaa' ñ'oom tso Jesús, jla'xcwiinnda'na ljo̱' na nntuee'na nacjoom'm. 32Quia jo' tsoom nda̱a̱na: —Majndye ts'iaaⁿ na ya jnda̱ s'aaya jo nda̱a̱'yo' ñequio najndeii na matseixmaⁿ Tsotya̱ya. ¿Cwaaⁿ cwii juuna' na mach'eena' na ñe'cajñom'yo' ljo̱' ja? 33Ndo' t'o̱o̱ judíos'ñeeⁿ nnoom, jluena: —Nchii ñe'cajño̱o̱ⁿyâ ljo̱' 'u cwe' cwii ts'iaaⁿ na ya mache'. Nl'aayâ na luaa' 'u ee matsei'jnaⁿ' Ty'o̱o̱ts'om. Ee 'u cwe' ts'aⁿ 'u, sa̱a̱ mache' na cwiluiindyu' Ty'o̱o̱ts'om. 34Jesús t'o̱o̱ⁿ nda̱a̱na, tsoom: —Naquii' ljeii ñ'oom' Ty'o̱o̱ts'om na cwileiñ'om'yo', manquiu'yo' na nquii Ty'o̱o̱ts'om matsoom: "Nda̱a̱' 'o na cwiluiitquiendyo' jo nda̱a̱ nn'aⁿ matsjo̱o̱ na matseijomna' 'o cha'na nnco̱." 35Matsoticheⁿ Jesús: —Tso Ty'o̱o̱ts'om nda̱a̱ nn'aⁿ na cwiluiitquiendye nda̱a̱ nn'aⁿ judíos na matseijomna' joona cha'na nqueⁿ. Ndo' manquiuuya na tixocats'aana' na cwe' cantu ñ'oom na tsoom. 36Jo' chii tixcwe na cwindu'yo' na matseijnaaⁿ'a jom nc'e na tsjo̱o̱ na cwiluiindyo̱ Jnaaⁿ. Ee nqueⁿ ty'ioom ts'iaaⁿ ja, ndo' sa̱'ntjoom ja na candyoc'o̱o̱ⁿndyo̱ quii'ntaaⁿ' 'o nn'aⁿ tsjoomnancue. 37Jo' chii xeⁿ nchii ts'iaaⁿ 'naaⁿ' Tsotya̱ mats'aa, ticalayu'yo' ñ'eⁿndyo̱. 38Sa̱a̱ nc'e na mats'aa ts'iaaⁿ 'naaⁿ'aⁿ, jo' chii calayu'yo' cantyja 'naaⁿ mañejoo ts'iaaⁿ'ñeeⁿ meiiⁿ na tiñe'calayu'yo' ñ'eⁿndyo̱ ja. Ee cantyja 'naaⁿ joona' nliu'yo' ndo' nla'no̱ⁿ'yo' na nquii Tsotya̱ ñe'cwii cwiluiiñê ñ'eⁿndyo̱, ndo' ja ñe'cwii cwiluiindyo̱ ñ'eⁿñê. 39Quia jo' cwiicheⁿ cwii ndii' jla'jndaa'ndyena na nnt'uena jom, sa̱a̱ tîcanda̱a̱ l'ana, tjaaⁿ. 40Quia jo' tei'ty'io̱o̱nndaa'â jndaa Jordán ñ'eⁿ Jesús yuu ñet'oomjndyee Juan na tyotseits'oomñê nn'aⁿ. Ndo' majndye xuee ñet'o̱o̱ⁿyâ jo' jo' ñ'eⁿ Jesús. 41Ndo' jndye nn'aⁿ tquie'cañom na m'aaⁿyâ na ñe'candyena ñ'oom na tyoñequiaaⁿ. Tyoluena nda̱a̱ nc'iaana: —Juan meiⁿcwii ts'iaaⁿ tyooch'eeⁿ na xocanda̱a̱ nluiina' na cwe' ts'aⁿ nnts'aa. Sa̱a̱ cha'tso ñ'oom na tyoñequiaaⁿ cantyja 'naaⁿ' tsaⁿm'aaⁿ', ñequii'cheⁿ na mayuu' joona'. 42Ndo' majndye nn'aⁿ tyola'yu' ñ'eⁿ Jesús jo' jo'.
Juan 10


1'O na laxmaⁿ'yo' ntseindaaya, matseiljeiya ñ'oommeiiⁿ cha' tal'a'yo' jnaⁿ, sa̱a̱ xeⁿ m'aaⁿ 'neeⁿ juu na mach'ee jnaⁿ, m'aaⁿ cwii na matioom'ñe ñ'oom 'naaⁿya jo nnom Tsotye, nquii Jesucristo na cwiluiiñe na maty'iomyana'. 2Cantyja na tueeⁿ'eⁿ jo' chii cwiljoya ts'om Ty'o̱o̱ts'om ñ'eⁿndyo̱ ndo' nchii macanda̱ cwentaa jnaaⁿ jaa, mati cwentaa jnaaⁿ nn'aⁿ cha'waa tsjoomnancue. 3Cwila'no̱o̱ⁿ'a na cwila'xmaaⁿya cwentaaⁿ'aⁿ quia cwila'canda̱a̱'ndyo̱ ñ'oom na matsa̱'ntjoom jaa. 4Sa̱a̱ xeⁿ nntso ts'aⁿ: "Ja mam'aaⁿya cwentaaⁿ'aⁿ", sa̱a̱ titseinda̱ ñ'oom na matsa̱'ntjoom, tseixmaⁿ tsaⁿ'ñeeⁿ tsaⁿcantu meiⁿ tic'oomñe cantyja 'naaⁿ' na mayuu'. 5Sa̱a̱ xeⁿ matseicanda̱ ts'aⁿ ñ'oom'm ma'mo̱ⁿna' na juu na candya' ts'om Ty'o̱o̱ts'om juu, canda̱a̱' m'aaⁿna' naquii' ts'om tsaⁿ'ñeeⁿ maluaa' waa na cwila'no̱o̱ⁿ'a na cwiluiindyo̱ cwentaaⁿ'aⁿ. 6Juu ts'aⁿ na matso na cwiluiiñe cwentaa' Ty'o̱o̱ts'om, matsona' na c'oom cha'xjeⁿ ñet'oom Jesucristo. 7'O nn'aⁿya na cwila'yu'yo', nchii ñ'oom xco na matsa̱'ntjomna' na matseiljeiya nda̱a̱'yo', ñ'oomwaañe ñ'oom teiyo, juuna' waana' jo nda̱a̱'yo' xjeⁿ na jnaⁿ jndyeecheⁿ na cwila'yu'yo'. Juuna' mañejuutina' na jnda̱ ñejndye'yo'. 8Sa̱a̱ ñ'oom na matseiljeiya cwenta'yo' tseixmaⁿna' ñ'oom xco ndo' cantyja 'naaⁿ' Cristo cwiwitquioo' na mayuu' juuna' ndo' mati cantyja 'naⁿ'yo' ee jnda̱ wjaawinom na juu najaaⁿ maqueⁿna' xjeⁿ ndo' juu naxuee mamatseixueeñena'. 9Xeⁿ m'aaⁿ ts'aⁿ na tso na matseixmaaⁿ cantyja 'naaⁿ' naxuee, sa̱a̱ jnoom'm cwii nn'aaⁿ'aⁿ na matseiyu', tsaⁿ'ñeeⁿ ndicwaⁿ matseijomñe ñequio najaaⁿ. 10Juu ts'aⁿ na wi' ts'om x'iaa' na matseiyu', matseijomñe cantyja 'naaⁿ' naxuee ndo' tjaa'naⁿ na matseixmaaⁿ na nncju'cje jnaⁿ jom. 11Sa̱a̱ ts'aⁿ na jndoo' cwii nn'aaⁿ' na matseiyu' ndicwaⁿ m'aaⁿ cantyja 'naaⁿ' najaaⁿñe, matseijomñê ñ'eⁿ juuna', meiⁿ ticaljeiiⁿ yuu wjaⁿ, ee juu najaaⁿ matseinchjaaⁿ'na' jom. 12'O ntseindaaya, matseiljeiya ñ'oomwaañe nda̱a̱'yo' nc'e jnda̱ seit'maⁿ ts'om Ty'o̱o̱ts'om jnaⁿ'yo' cwe' ee Jesucristo. 13Matseiljeiya ñ'oomwaa cwentaa' 'o ta na ncjo'tquie'yo' nc'e jnda̱ macwila'jomndyo' ñequio Cristo na m'aaⁿ xjeⁿ na jnaⁿjndyeecheⁿ cha'tso. 'O na titquiendyo' matseiljeiya ñ'oomwaa nc'e jnda̱ macwinaⁿndyo' nacjoo' tsaⁿjndii. 'O ntseindaaya, matseiljeiya ñ'oomwaa nc'e macwita'jnaⁿ'yo' nqueⁿ na cwiluiiñê Tsotya̱a̱ya. 14Matseiljeiya ñ'oomwaa cwenta' 'o ta na ncjo'tquie'yo' nc'e jnda̱ macwita'jnaⁿ'yo' nqueⁿ na mam'aaⁿ xjeⁿ na jnaⁿjndyeecheⁿna' cha'tso. Mati matseiljeiya ñ'oom cwenta' 'o na titquiendyo' nc'e laxmaⁿ'yo' na jnda̱'yo' ndo' jnda̱ mam'aaⁿ ñ'oom' Ty'o̱o̱ts'om quii' n'om'yo' ndo' jnda̱ macwinaⁿndyo' nacjoo' tsaⁿjndii. 15Tilacandya' n'om'yo' na matseixmaⁿ tsjoomnancue meiⁿ ts'iaaⁿ na matseixmaⁿna'. Cwii ts'aⁿ na candya' ntyjii na matseixmaⁿ tsjoomnancue, titseixmaaⁿ juu na candya' ts'om Ty'o̱o̱ts'om nn'aⁿ. 16Ee tjaameiⁿcwii na matseixmaⁿ tsjoomnancue na jnaⁿna' na m'aaⁿ nquii Tsotya̱a̱ya Ty'o̱o̱ts'om, ñequii'cheⁿ cwinaⁿ joona' cantyja 'naaⁿ' tsjoomnancue, cha'na natia na queeⁿ ts'om ts'aⁿ na macanda̱ laxmaⁿ joona' na teincooñê na ts'aⁿ jnaⁿ jom, na queeⁿ ts'oom na jndyeti 'naⁿ na nty'iaaⁿ'aⁿ cuaana' l'o̱o̱ⁿ, ndo' na macwji's'añê macwji'scuñê nc'e 'naⁿ na maleichom. Cha'tso nmeiiⁿ' laxmaⁿna' cantyja 'naaⁿ' tsjoomnancue. 17Ndo' joo na matseixmaⁿ tsjoomnancue na cwilaqueeⁿ n'om nn'aⁿ, mawjaatseicjena', ñequio cha'tso natia na queeⁿ n'om nn'aⁿ na matseixmaⁿna'. Sa̱a̱ ts'aⁿ na mach'ee yuu na l'ue ts'om Ty'o̱o̱ts'om, ticantycwii na wando'. 18'O ntseindaaya, je' m'aaⁿya ncuee na macanda̱. Jnda̱ jndye'yo' na nleitquioo'ñe cwii na m'aaⁿ nacjoo' Cristo, ndo' nc'e na cwiwitquioo' jndye nn'aⁿ na cwi'oona nacjoom'm jo' chii cwila'no̱o̱ⁿ'a na je' m'aaⁿya ncuee na macanda̱. 19Naⁿ'ñeeⁿ tjeii'ndyena quii' ntmaaⁿ' na cwila'xmaaⁿya cwe' ee tiyuu' na ñejla'xmaⁿna cwentaa' Ty'o̱o̱ts'om. Ee xeⁿ na mayuu' na ñejla'xmaⁿna cwentaaⁿ'aⁿ, maxjeⁿ xocatjeii'ndyena. Sa̱a̱ jnda̱ l'ana na ljo' cha nleitquioo'ya na tiyuu' na la'xmaⁿna cwentaa' Ty'o̱o̱ts'om. 20Sa̱a̱ jnda̱ tquiaa Cristo Espíritu Santo naquii' n'om'yo'. Jo' chii cwila'no̱ⁿ'yo' cha'tso ñ'oom na cwiluiiñena' na mayuu'. 21Jo' chii matseiljeiya ñ'oomwaa nc'e cwila'no̱ⁿ'yo' ñ'oom na mayuu', nchii nc'e na ticala'no̱ⁿ'yo' juuna', ndo' manquiu'ya'yo' na cwii ñ'oom cantu tijoom nnaⁿna' naquii' ñ'oom na mayuu'. 22¿'Ñeeⁿ juu cwiluiiñe na cantuñe? Nquii ts'aⁿ na mañequiaa ñ'oom na nquii Jesús nchii cwiluiiñê Cristo. Tsaⁿ'ñeeⁿ cwiluiiñe ts'aⁿ na m'aaⁿ nacjoo' Cristo ee maljo'yu macwji'ñe cantyja 'naaⁿ' Tsotya̱a̱ya Ty'o̱o̱ts'om cha'xjeⁿ cantyja 'naaⁿ' Jnaaⁿ Jesucristo. 23Cha'tsondye nn'aⁿ na cwitjeii'ndye cantyja 'naaⁿ' Jnda Ty'o̱o̱ts'om, tilaxmaⁿna cwentaa' Tsotya̱a̱ya Ty'o̱o̱ts'om, sa̱a̱ ts'aⁿ na matseijomñe ñ'eⁿ Jnaaⁿ, mati matseijomñe cwentaa' Tsotya̱a̱ya Ty'o̱o̱ts'om. 24Jo' chii ñ'oom na tyondye'jndyee'yo' caljoo'na' quii' n'om'yo' ee xeⁿ cwiljoo'na' naquii' n'om'yo', mati cwiljoo'ndyo'tyeⁿ'yo' cantyja 'naaⁿ' Jnda Ty'o̱o̱ts'om ñequio Tsotyeeⁿ. 25Ndo' luaa waa ñ'oom na matseineiiⁿ nda̱a̱ya na nntseicaña̱a̱ⁿ na laxmaaⁿya na ticantycwii na cwitando̱o̱'a. 26Matseiljeiya ñ'oommeiⁿ' nda̱a̱'yo' cantyja 'naaⁿ nn'aⁿ na ñe'quio'nn'aⁿna 'o. 27Sa̱a̱ 'o laxmaⁿ'yo' Espíritu Santo na jnda̱ tquiaa Jesucristo naquii' n'om'yo', jo' chii meiⁿ tacaⁿna' ts'aⁿ na m'mo̱ⁿ nda̱a̱'yo', ee nquii Espíritu ma'mo̱o̱ⁿ cha'tso ñ'oommeiⁿ' nda̱a̱'yo', ndo' joona' laxmaⁿna' ñ'oom na mayuu' nchii cwe' cantu. Jo' chii ñequii'cheⁿ calajomndyo'tyeⁿ'yo' ñequio Cristo cha'xjeⁿ na ma'mo̱ⁿ Espíritu nda̱a̱'yo'. 28Jo' chii 'o ntseindaaya, ñequii'cheⁿ calajomndyo' ñ'eⁿñê cha quia na nleitquioo'ñê na nndyonnaaⁿ'aⁿ, ñequii'cheⁿ m'aⁿ'yo' na cwila'qui t'maⁿ n'om'yo' jom. 29Nc'e na manquiuuya na Cristo cwiluiiñê na maty'iomyana', jo' chii cwila'no̱o̱ⁿ'a na cha'tso nn'aⁿ na cwil'a na maty'iomyana' cwiluiindyena ntseinda Ty'o̱o̱ts'om.
1 Juan 2


1Yom xuee cwii tjo̱o̱ na nla'tyeⁿ nn'aⁿ judíos xuee pascua quia cwila'cwjeena canmaⁿ, ndo' squia̱a̱yâ tsjoom Betania ñ'eⁿ Jesús. Squia̱a̱yâ na m'aaⁿ Lázaro, tsaⁿ na tquiaaⁿ na wando' xco jnda̱ na tue'. 2Tyola't'maaⁿ'ndyena Jesús jo' jo'. Jla'jndaa'ndyena cwii nantquie na tcwaa'â. Marta tyondi'ntjoom nda̱a̱yâ ndo' juu Lázaro'ñeeⁿ tacatyeeⁿ ñ'eⁿndyô̱ na meindyuaandyô̱ nacañoom' meiⁿsa ñ'eⁿ Jesús. 3Ndo' juu María maleiñ'oom cwii tsua' xjo ncheⁿ' na ñequii'cheⁿ nardo. Juuna' jeeⁿ jndana'. Tu'nquioom ncheⁿ'ñeeⁿ nc'ee Jesús, jnda̱ jo' tyowee'ñê nc'ee ñequio sooxqueeⁿ. Na s'aaⁿ na ljo' tju'na' jndye cachi cha'waa quii' w'aa. 4Mañ'eⁿ Judas Iscariote, jnda Simón, juu mawaa xjeⁿ na nñequiaa cwenta Jesús. Tsaⁿ'ñeeⁿ cwii jâ na t'maⁿ Jesús na calajomndyô̱ ñ'eⁿñê. 5Matso: —Cwa nchii na teil'ua ncheⁿ'waa' na cwii ndyee siaⁿnto s'om denario. Ñequio s'om'ñeeⁿ nnda̱a̱ nnteijndeii ts'aⁿ ndyeñeeⁿ'. 6Sa̱a̱ nchii tsoom na luaa' nc'e na jeeⁿ wi' ts'oom ndyeñeeⁿ' sa̱a̱ ee na jeeⁿ canch'ueñe ndo' nc'e na jom maleiñ'oom tjaⁿche na ñjom s'om na cwileil'uee'ndyô̱ na cha'tsondyô̱, ndo' xjeⁿto jom macwjeeⁿ'eⁿ s'om jo' jo'. 7Sa̱a̱ matso Jesús: —Ca'ndii' yuscum'aaⁿ' na luaa' mach'eeⁿ. Matseijndaa'ñê cantyja 'naaⁿ' xuee na nncjaanty'iuu'ndyo̱. 8Ee ndyeñeeⁿ' ñequii'cheⁿ na m'aⁿna ñ'eⁿndyo', sa̱a̱ ja nchii ñequii'cheⁿ na nnc'o̱o̱ⁿya ñ'eⁿndyo'. 9Jo' chii quia na jndye nn'aⁿ na jndyendye na jo' jo' m'aaⁿ Jesús, tquie'cañomna na m'aaⁿyâ. Ee nchii macanda̱ nc'e na ñe'canty'iaana Jesús, sa̱a̱ mati ñe'canty'iaana Lázaro, ts'aⁿ na tue' na tquiaa Jesús na tando'xco. 10Cwe' nc'e jo', ntyee na cwiluiitquiendye nda̱a̱ nn'aⁿ judíos, mati jla'jndaa'ndyena na nla'cuee'na Lázaro. 11Ee cwe' cantyja 'naaⁿ' jom majndye nn'aⁿ judíos'ñeeⁿ to̱ⁿ'ndye cantyja 'naaⁿ ntyee, jla'yu'na ñ'eⁿ Jesús. 12Teincoo cwiicheⁿ xuee nn'aⁿ na jndyendye na tquio ncuee, jndyena na manndyoo' na nntsquia̱a̱yâ Jerusalén ñ'eⁿ Jesús. 13Jo' chii ty'echona njom, ty'ecatjomndyena jâ ñ'eⁿñê. Tyola'xuaana tyoluena: —Caluiit'maⁿñe Ty'o̱o̱ts'om. Catio'naaⁿñê nquii ts'aⁿ na mandyo ñequio xuee' nquii na cwiluiiñe Rey cwentaa jaa nn'aⁿ Israel. 14Ndo' ljeii Jesús cwii snom chjoo. Tjaljoom juuyo'. Ndo' na ljo' s'aaⁿ seicanda̱a̱'ñena' ñ'oom' Ty'o̱o̱ts'om na teiyo teiljeii. 15Matsona': 'O nn'aⁿ tsjoom Jerusalén, tila'catyuendyo'. Canty'ia'yo' macwjee'cañoom nqueⁿ na cwiluiiñê Rey cwenta' 'o, na waljoom snom. 16Jâ nn'aⁿ na t'maⁿ Jesús na cala'jomndyô̱ ñ'eⁿñê tîcala'no̱o̱ⁿ'â ñ'oommeiⁿ' najndyee. Sa̱a̱ nda̱nquia quia na jnda̱ seit'maaⁿ'ñe Ty'o̱o̱ts'om jom, tjañjoom' n'o̱o̱ⁿyâ na teiljeii ñ'oommeiⁿ' cantyja 'naaⁿ'aⁿ, ndo' maxjeⁿ tuii na ljo'. 17M'aⁿ cwii tmaaⁿ' nn'aⁿ judíos quia t'maⁿ Jesús Lázaro na ñejndii' quii' tsei'tsuaa. Jnda̱ na tquiaaⁿ na wando'xco Lázaro'ñeeⁿ, quia jo' tyotjeii'yuu'ndye naⁿ'ñeeⁿ chiuu nty'iaana na tuii. 18Macwe' juu ts'iaaⁿ'ñeeⁿ na s'aa Jesús na tixocanda̱a̱ nluii na cwe' ts'aⁿ nnts'aa, jo' na ty'ecatjomndye nn'aⁿ na jndyendye jom quia jnda̱ jndyena na ljo' s'aaⁿ. 19Sa̱a̱ joo fariseos'ñeeⁿ tyoluena nda̱a̱ nc'iaana: —¿Aa jndo'yo' je'? Maxjeⁿ tjaa na nnda̱a̱ nl'aaya. Cha'tsondye nn'aⁿ cwilajomndye ñ'eⁿñê. 20Ndo' tyom'aⁿ cwantindye nn'aⁿ na cwila'neiⁿ ñ'oom griego quii'ntaaⁿ nn'aⁿ na ty'e ncuee quia cwila'cwjee nn'aⁿ judíos canmaⁿ. 21Tquie'cañom naⁿ'ñeeⁿ Felipe. Jom ts'aⁿ tsjoom Betsaida, ts'o̱ndaa Galilea. Nn'aⁿ griegos'ñeeⁿ ty'ecataⁿna cwii naya'ñeeⁿ nnoom, jluena: —Aa re sa, l'ue n'o̱o̱ⁿyâ na nlana̱a̱ⁿyâ ñ'eⁿ Jesús. 22Quia jo' tja Felipe, matsoom na ljo' nnom Andrés, ndo' wendye joona ty'ecaluena na ljo' nnom Jesús. 23Tso Jesús nda̱a̱na: —Ja cwiluiindyo̱ ts'aⁿ na jnaⁿ cañoom'luee. Jnda̱ tue'ntyjo̱ xjeⁿ na t'maⁿ nlco'wi'na' ja, ndo' cantyja 'naaⁿ' jo' Ty'o̱o̱ts'om nntseit'maaⁿ'ñê ja. 24Ñ'oom na mayuu'cheⁿ matsjo̱o̱ya nda̱a̱'yo', cwii lqueeⁿ na cwiquioo, xeⁿ ticjaaquiee'na' quii' ts'o yuu na nntseijomna' cha'cwijom na nncue'na', cwiljona' na ñenquiina'. Sa̱a̱ xeⁿ nnom' ts'aⁿ juuna' quii' ts'o yuu na matseijomna' na nncue'na', quia jo' majndye nncue' nnts'aana'. 25'Ñeeⁿ juu na matseicandya' ts'om cantyja na matseijndaa'ñe nquii na nncwando', jnaaⁿ' jo' nntsuuñe. Sa̱a̱ juu ts'aⁿ na mach'ee na jndoo' cantyja na wjaam'aaⁿ, nndaa' tsaⁿ'ñeeⁿ na ticantycwii na nncwanoom'm. 26'Ñeeⁿ juu ts'aⁿ na ñe'candi'ntjom no̱o̱ⁿ, candyontyjo̱o̱ⁿ naxa̱ⁿ'a. Ndo' yuu na nnc'o̱o̱ⁿya majo' jo' nnc'oom ts'aⁿ na mandi'ntjom no̱o̱ⁿ. Ndo' 'ñeeⁿ juu ts'aⁿ na nndi'ntjom no̱o̱ⁿ nntseit'maaⁿ'ñe Tsotya̱ya tsaⁿ'ñeeⁿ. 27'Je' mamatsei'ndaa'na' ts'o̱o̱ⁿ, ndo' ¿chiuu nntsjo̱o̱ cantyja 'naaⁿ' jo'? ¿Aa nntsjo̱o̱: "Tsotya̱ya, cwji'n'maaⁿndyu' ja juu xjeⁿ na nntjo̱ⁿya nawi'waañe"? Sa̱a̱ xocatsjo̱o̱ na ljo' ee jnda̱ jndyo̱o̱ cha na nnc'io̱ cwentaa nn'aⁿ. 28'U Tsotya̱ya, quiaa' na catseit'maaⁿ'ñena' 'u. Xjeⁿ'ñeeⁿ teic'uaa jndyee' Tsotyeeⁿ cañoom'luee. T'o̱: —Jnda̱ tquia na matseit'maaⁿ'ñena' ja ndo' wjaatseit'maaⁿ'ñetina' ja. 29Nn'aⁿ na jndyendye na meintyjee' nacañoomyâ jo' jo', jndyena na ljo'. Jluena nda̱a̱ ntyjeena na seixuaa tsuee. Sa̱a̱ nt'om nn'aⁿ jlue: —Cwii ángel seineiⁿ nnoom. 30Tso Jesús nda̱a̱na: —Jndye'yo' na teic'uaa na seineiiⁿ cha cateijndeiina' 'o, nchii cha cateijndeiina' ja. 31Ee jnda̱ tue'ntyjo̱ xjeⁿ na nncu'xeⁿna' nn'aⁿ tsjoomnancue. Ndo' mati nntyuii' na matseixmaⁿ tsaⁿjndii na matsa̱'ntjom quii' n'om nn'aⁿ. 32Ndo' quia na jnda̱ jla'we nn'aⁿ ja na nla'cuee'na ja, quia jo' nnts'aa na nntseitjomna' nn'aⁿ cantyja 'naⁿya. 33Ñ'oomwaa' matsoom cha ca'mo̱ⁿna' cwaaⁿ cwii nnom na nntjoom na nncueeⁿ'eⁿ. 34T'o̱o̱ nn'aⁿ na jndyendye, jluena: —Majnda̱ macwindya̱a̱ya na matso ñ'oom na sa̱'ntjom Ty'o̱o̱ts'om na teiljeiina' na juu Cristo xocantycwii na m'aaⁿñê. Quia jo' ¿chiuu na matsu' na matsona' na nla'we nn'aⁿ juu na cwiluiiñe ts'aⁿ na jnaⁿ cañoom'luee na nla'cuee'na juu? ¿'Ñeeⁿ juu luaa' na matsu' na cwiluiiñe ts'aⁿ na jnaⁿ cañoom'luee? 35Quia jo' matso Jesús nda̱a̱na: —Ja na cwiluiindyo̱ naxuee quii'ntaaⁿ nn'aⁿ ndicwaⁿ m'aaⁿtya̱ya quii'ntaaⁿ'yo'. Jo' chii ñequii'cheⁿ c'om'yo' cantyja 'naⁿya yocheⁿ na cwii m'aaⁿtya̱ya ñ'eⁿndyo', cha tincwinom' natia 'o. Ee ts'aⁿ na m'aaⁿñe nacje 'naaⁿ' natia, ticaljeii yuu wjaañ'oomna' juu. 36Yocheⁿ na m'aaⁿya na mañequia naxuee quii' n'om'yo', calayu'yo' ñequiondyo̱ ja na cwiluiindyo̱ naxueeñe. Ee na nl'a'yo' na ljo' nlaxmaⁿ'yo' cantyja 'naaⁿ' Ty'o̱o̱ts'om na nqueⁿ cwiluiiñê naxueeñe. Jnda̱ na seineiⁿ Jesús ñ'oommeiⁿ', tjaaⁿ yuu na xocaliu naⁿ'ñeeⁿ jom. 37Meiiⁿ jndye ts'iaaⁿ na tyoch'eeⁿ jo nda̱a̱na na tixocaluii na cwe' ts'aⁿ nnts'aa, sa̱a̱ tiñe'cala'yu'na ñ'eⁿñê. 38Luaa' tuii cha catseicanda̱a̱'ñena' ñ'oom na tyotseiljeii profeta Isaías, matso: Ta, ¿'ñeeⁿ juu na matseiyu' ñ'oom na cwiñe'quiaayâ? Ndo' tsotyeeⁿ cwiicheⁿ ñ'oom: ¿'Ñeeⁿ juu na jnda̱ t'mo̱ⁿ Ty'o̱o̱ts'om nnom najndeii na matseixmaaⁿ? 39T'mo̱ⁿ Isaías chiuu waa na tileicanda̱a̱ nla'yu' nn'aⁿ judíos, ee waa cwiicheⁿ ñ'oom na matsoom: 40Cha'xjeⁿ tileicanty'iaa' ts'aⁿ na nchjaaⁿ', maluaa' s'aa Ty'o̱o̱ts'om quii' n'omna, ndo' tquiaaⁿ na jla'quie' n'omna jo nnoom. Nmeiiⁿ' tuii cha tixocaliuna chiuu l'ue ts'oom ñ'eⁿndyena, meiⁿ na nla'no̱ⁿ'na quii' n'omna. Ee xeⁿ nnc'ooliuna chiuu l'ue ts'oom ndo' nla'no̱ⁿ'na, maxjeⁿ nlcwe' n'omna ndo' nncwji'n'maaⁿñê joona. 41Seineiⁿ Isaías ñ'oommeiⁿ' quia na tco'na' nnoom na seit'maaⁿ'ñe Ty'o̱o̱ts'om Jesús, ndo' seineiiⁿ cantyja 'naaⁿ' juu. 42Sa̱a̱ meiiⁿ na luaa' tso Isaías, majndyendye nn'aⁿ na m'aⁿ n'iaaⁿ jo nda̱a̱ nn'aⁿ judíos, tyola'yu'na ñ'eⁿ Jesús. Sa̱a̱ jnaaⁿ' na nquiaana nn'aⁿ tmaaⁿ' fariseos, jo' chii ticatjei'yuu'ndyena na ljo'. Ee xeⁿ nl'ana na ljo' tixonquia fariseos'ñeeⁿ na wanaaⁿ na nla'jomndyena xjeⁿ na cwi'oona wats'om. 43Ee joona neiiⁿtina na calue nc'iaana na ya cwil'ana, nchiiti na ntyjaa' n'omna na catso Ty'o̱o̱ts'om na ya ntyjeeⁿ ñ'eⁿndyena. 44Jndeii seineiⁿ Jesús. Matsoom: —'Ñeeⁿ juu na matseiyu' ñ'eⁿndyo̱, nchii macanda̱ ñequio ja matseiyu' tsaⁿ'ñeeⁿ. Mati matseiyu' ñequio nquii Tsotya̱ na jñom ja quii'ntaaⁿ'yo'. 45Ndo' 'ñeeⁿ juu na manty'iaa' ja, mati manty'iaa' tsaⁿ'ñeeⁿ nquii na jñom ja quii'ntaaⁿ'yo'. 46Ja na cwiluiindyo̱ naxuee, jndyo̱o̱ tsjoomnancue, cha meiⁿcwi'ñeeⁿcheⁿ ts'aⁿ na matseiyu' ñ'eⁿndyo̱ nncwji'na' juu naquii' natia. 47Sa̱a̱ xeⁿ cwe' na mandii ts'aⁿ ñ'oom na mañequiaya, meiⁿ ticatseinda̱ joona', nchii ja tseixmaⁿya na nncu'xa̱ⁿ tsaⁿ'ñeeⁿ. Ee nchii ty'iom Tsotya̱ ts'iaaⁿ ja na nncu'xa̱ⁿya nn'aⁿ, ty'ioom ts'iaaⁿ ja na cwji'n'maaⁿndyo̱ joona. 48'Ñeeⁿ juu na ticuee' ts'om ja, meiⁿ tico'ñom ñ'oom na mañequiaya, waa cwii na nncu'xeⁿna' tsaⁿ'ñeeⁿ. Ee xuee na macanda̱ majooti ñ'oom na jnda̱ seina̱ⁿya, joona' nntu'xeⁿna' jom. 49Ticalatiuu'yo' na cwe' na jndeii' 'ndyo̱ nnco̱ ñ'oommeiⁿ' na matseina̱ⁿ. Nquii Tsotya̱ na jñom ja, nqueⁿ sa̱'ntjoom na nmeiiⁿ' catseina̱ⁿya ndo' na ca'mo̱o̱ⁿya joona' nda̱a̱'yo'. 50Ndo' ntyjiiya ñ'oom na matsa̱'ntjoom mañequiaana' na nntseixmaⁿ ts'aⁿ na ticantycwii na wando'. Jo' chii matseina̱ⁿya cha'xjeⁿ ñ'oom na jnda̱ tsoom no̱o̱ⁿ.
Juan 12


1Tquiena xndyaa' ndaaluee, ndyuaa Gadara. 2Quia na jlui' Jesús ts'om w'aandaa mantyja jnaⁿ cwii ts'aⁿ wats'omtyue' na m'aaⁿ jndyetia naquii' ts'om. Jndyocatjomñe Jesús. 3Ñequii' mac'eⁿ tsaⁿ'ñeeⁿ yuu niom ndei'luaa. Ndo' meiⁿcwii ts'aⁿ taticanda̱a̱ nntseityeⁿ jom, meiiⁿ ñ'eⁿ l'uaancjo. 4Ee jndye ndii' jnda̱ ñejla'tyeⁿ nn'aⁿ nc'eeⁿ ñequio l'o̱o̱ⁿ ñ'eⁿ l'uaancjo. Sa̱a̱ jom tyoc'ioo'ñê l'uaancjo'ñeeⁿ nch'u nch'u ntaⁿ'. Tjaa meiⁿ cwii ts'aⁿ na nnda̱a̱ nlqueⁿ xjeⁿ jom. 5Naxuee, natsjom ñequii'cheⁿ tyomanoom quii'ntaaⁿ ndei'luaa ndo' quii' jnda̱a̱. Matseixuaⁿ jndeii ndo' matseiquiee'ñe cheⁿnqueⁿ ñequio ljo̱'. 6Quia na nty'iaa'tquiaaⁿ Jesús, jndyoleinoom, tjantyjaaⁿ'aⁿ tcoom'm xtyeeⁿ jo nnom. 7To̱' Jesús na matseineiⁿ nnom jndyetia, tsoom: —'U jndyetia, calui' naquii' ts'om tsaⁿm'aaⁿ'. Jo' chii t'o̱ tsaⁿ'ñeeⁿ. Jndeii seineiⁿ tso: —¿Ljo' nntsa' ñ'eⁿndyo̱ ja, 'u Jesús na cwiluiindyu' Jnda Ty'o̱o̱ts'om na m'aaⁿ nandyeticheⁿ? Ñequio xuee' Ty'o̱o̱ts'om, mats'aa ty'oo njom' na tilco'wi' ja. 9Ndo' tax'ee Jesús 'ndyoo tsaⁿ'ñeeⁿ, tsoom: —¿Chiuu jndyu'? T'o̱ jndyetia, tso: —Ja jndyuya Jndye Meiⁿ, ee na jndye meiⁿ caya. 10Quia jo' jndye ty'oo tyoch'ee tsaⁿ'ñeeⁿ na tincwji' Jesús joo jndyetia ndyuaa'ñeeⁿ. 11Ndo' jo' jo' nndyoo' waa cwii ta yuu na m'aaⁿ cwii tmaaⁿ' calcu na cwicwa'. 12Joo jndyetia'ñeeⁿ tyol'ana ty'oo nnom Jesús, jluena: —Cwe' na cajñom' jâ yuu na m'aⁿ calcu. Quiaa' ñ'om' na nncuo̱o̱yâ naquii' n'om jooyo'. 13Quia jo' tquiaa Jesús ñ'oom'm na ljo' cal'ana. Jo' chii jlui'na, ty'equie'na naquii' n'om calcu'ñeeⁿ. Jleinomyo', teityu'yo' yuu na nty'a 'ndyoo ndaaluee. Mana nchjeeñena' jooyo' quii' ndaa. Ndo' tmaaⁿ' calcu'ñeeⁿ tuee' cha'na we meiⁿ jooyo'. 14Quia jo' nn'aⁿ na tyojndoo' calcu jla'tyuaa'na, ty'ela'candiina nn'aⁿ quii' tsjoom ndo' jo jnda̱a̱ na luaa' tuii. Jlui' nn'aⁿ, tquiocanty'iaana chiuu waa na tuii. 15Tquiena na m'aaⁿ Jesús. Jliuna ts'aⁿ na jeeⁿ cwajndii ñetjom, jnda̱ macweⁿ liaa ndo' jnda̱ tco'yañ'eⁿna' jom. Jeeⁿ ndya' seicaty'uena' joona. 16Ndo' nn'aⁿ na nty'iaanda̱a̱ chiuu waa na tuii, tcuu tcuu jla'neiⁿna nda̱a̱ nn'aⁿ na tquiocanty'iaa. Jla'candiina chiuu waa na n'maⁿ ts'aⁿ na ñejleiñ'oom jndyetia ndo' chiuu na tjoom calcu'ñeeⁿ. 17Quia jo' cha'tso nn'aⁿ to̱'na na tyotaⁿna nnom Jesús na calueeⁿ'eⁿ ndyuaa tsjoomna. 18Xjeⁿ na majaacuo̱nnaⁿ'aⁿ ts'om w'aandaa, tjatseicandyoo'ñe juu ts'aⁿ na ñeseixmaⁿ jndyetia naquii' ts'om, macaⁿ na wjaa ñ'eⁿñê. 19Sa̱a̱ Jesús ticwancueⁿ'eⁿ. Tsoom nnom tsaⁿ'ñeeⁿ: —Cja'lcwe' wa' na m'aⁿ nn'aⁿ'. Catsu' nda̱a̱na cwanti na jeeⁿ t'maⁿ naya na s'aa Ty'o̱o̱ts'om ñ'eⁿndyu', ndo' chiuu na ty'oom na wi' ts'oom 'u. 20Quia jo' tja tsaⁿ'ñeeⁿ ndyuaa na m'aⁿ njoom Decápolis. To̱o̱ⁿ'o̱ⁿ na tyotseicañeeⁿ nn'aⁿ cantyja 'naaⁿ' naya na s'aa Jesús ñ'eⁿñê. Ndo' cha'tsondye nn'aⁿ ndyuaa'ñeeⁿ jeeⁿ tjawee' n'omna. 21Teixndyaañennda' Jesús ndaaluee ñequio w'aandaa. Quia na tueⁿ'eⁿ mantyja ty'entyjaa' cwiicheⁿ cwii tmaaⁿ' nn'aⁿ jom. 22Cwii ts'aⁿ na jndyu Jairo na cwiluiitquieñe cantyja 'naaⁿ' wats'om 'naaⁿ nn'aⁿ judíos, tyje'cañoom tsaⁿ'ñeeⁿ jo' jo'. Quia na ljeiiⁿ Jesús, tcoom'm xtyeeⁿ jo nnom. 23S'aaⁿ ty'oo, tsoom: —Nomjndaaya mañe'cueeⁿ'eⁿ. ¿Aa tijoom nntsa' cwii naya'ñeeⁿ na nncja', cja'catioo' l'o̱' nacjoom'm cha na nn'maaⁿ na nncwando'tyeeⁿ? 24Ndo' tja Jesús ñ'eⁿ tsaⁿ'ñeeⁿ. Mati jndye nt'omcheⁿ nn'aⁿ ty'entyjo̱, jo' chii s'aana' na jeeⁿ tyeeⁿ wjaⁿ. 25Ndo' na quii'ntaaⁿ naⁿ'ñeeⁿ ñ'eⁿ cwii yuscu na jeeⁿ nioom wii' na jnda̱ canchoo'we chu na tyoojaameintyjee' na cwicaa nioom'm. 26Jeeⁿ wi' ñetjoom na jndye nnom nasei tyol'a nn'aⁿ jom. Ndo' cha'tso 'naaⁿ'aⁿ jnda̱ seicatsoom. Sa̱a̱ tjaa'naⁿ na teijndeiina' jom, yacheⁿ nioomti matjoom. 27Jnda̱ ñejñeeⁿ ñ'oom cantyja 'naaⁿ' Jesús, jo' chii tjantyjo̱o̱ⁿ naxeⁿ' quii'ntaaⁿ nn'aⁿ ndo' tyenquioom'm liaa'. 28Ee na jnda̱ seitioom naquii' ts'oom: "Xeⁿ cwe' na nnda̱a̱ nñequiuu'a liaⁿ'aⁿ, quia jo' nn'maⁿya." 29Ndo' jnda̱ na tyenquioom'm, mantyja ta̱a̱'. Ntyjiicheeⁿ na jnda̱ n'maaⁿ tycu na weeⁿ'eⁿ. 30Sa̱a̱ Jesús sei'no̱o̱ⁿ'o̱ⁿ na n'maⁿ cwii ts'aⁿ ñequio najndeii na matseixmaaⁿ. Quia jo' taqueeⁿ, nty'iaaⁿ'aⁿ nda̱a̱ cha'tso nn'aⁿ. Tax'eeñê nda̱a̱na: —¿'Ñeeⁿ cwii 'o tyenquiuu' liaya? 31Nn'aⁿ na cwila'jomndye ñ'eⁿñê jluena nnoom: —Jeeⁿ 'u Ta, jeeⁿ tyeeⁿ m'aⁿ nn'aⁿ nacañom'. Ndo' na mawaxe' nda̱a̱yâ, xocanda̱a̱ nl'uuyâ 'ñeeⁿ tyenquiuu' lia'. 32Sa̱a̱ manty'iaaⁿ'aⁿ ndiocheⁿ nacañom'm cha nljeiiⁿ 'ñeeⁿ juu tyenquiuu' liaⁿ'aⁿ. 33Ndo' juu yuscu'ñeeⁿ, jeeⁿ cwiteiñê na macaty'ueeⁿ ee na ntyjiicheeⁿ na jom jnda̱ tco'yana'. Seicandyoo'ñê, tcoom'm xtyeeⁿ jo nnom Jesús. Tjei'yuu'ñê na jom tyenquioom'm. 34Tso Jesús nnoom: —'U nomjndaaya, nc'e na matsei'yu' ñ'eⁿndyo̱, jo' na jnda̱ n'maⁿ'. Jnda̱ jndyaandyu' tycu na ñetjom'. Cja'to' wa'. Ty'o̱o̱ts'om cjaa ñ'eⁿndyu'. 35Yocheⁿ na ndicwaⁿ matseineiⁿ Jesús nnom yuscu'ñeeⁿ, tquie'cañom nn'aⁿ na jnaⁿ waa' Jairo, juu ts'aⁿ na cwiluiitquieñe wats'om 'naaⁿ nn'aⁿ judíos. Jluena nnoom: —Jnda̱ tue' nomjnda'. ¿Ljo' nntsa' na cwimatseicachjuu'ti' Maestrom'aaⁿ'? 36S'aa Jesús ndoo' ticañeeⁿ ñ'oom na jlue naⁿ'ñeeⁿ. Tsoom nnom ts'aⁿ na cwiluiitquieñe cantyja 'naaⁿ' wats'om: —Tinty'ue'. Macanda̱ na catseiyu' ñ'eⁿndyo̱ ja. 37Meiⁿ tatinquiaaⁿ na nnc'oola'jomndye nt'omcheⁿ nn'aⁿ ñ'eⁿñê na wjaⁿ waa' tsaⁿ'ñeeⁿ. Macanda̱ tjañ'oom Pedro, ñequio Jacobo ñ'eⁿ Juan, tyjee Jacobo'ñeeⁿ. 38Jnda̱ na tquiena waa' ts'aⁿ na cwiluiitquieñe cantyja 'naaⁿ' wats'om, jndyena na jeeⁿ c'uaa cam'aⁿ nn'aⁿ najndeii cwila'xuaa na cwityuee. 39Jnda̱ na tjaqueⁿ'eⁿ quii' w'aa, tsoom nda̱a̱ naⁿ'ñeeⁿ: —¿Chiuu na jeeⁿ c'uaa m'aⁿ'yo' na cwityuee'yo'? Yuscuchjoom'aaⁿ' nchii na jnda̱ tueeⁿ'eⁿ. Cwe' na watsom. 40Sa̱a̱ joona cwe' cwincona jom. Quia jo' tjeiiⁿ'eⁿ cha'tsondye naⁿ'ñeeⁿ ch'eⁿ. Jnda̱ jo' tjañ'oom tsotye yuscuchjoo ñ'eⁿ tsondyee, mati ndyee naⁿ'ñeeⁿ na ñ'eeⁿ ñ'eⁿñê. Ty'equie'na na m'aaⁿ ts'oo chjoo. 41T'ueeⁿ ts'o̱ ts'oo chjoo. Tsoom nnom: —Talita, cumi. (Ñ'oomwaa' matsona': 'U leii, matsjo̱o̱ njom', quicantyja'.) 42Mañoom' teicantyja yuscuchjoo'ñeeⁿ. To̱o̱ⁿ'o̱ⁿ na manoom ee ts'aⁿ na canchoo'we chuu' jom. Ndo' nn'aⁿ na m'aⁿ jo' jo' mañoom' tquiaana' na jeeⁿ tjawee' n'omna, hasta tyueneiiⁿna. 43Quia jo' Jesús seicoom'm ndyueena na ticaluena nnom meiⁿcwii ts'aⁿ ljo' tuii. Ndo' tsoom na quiana na nlcwa' yuscuchjoo'ñeeⁿ.
Marcos 5


1Jnda̱ jo' nty'iaya na meintyjee' Catsmaⁿ xqueⁿ ta Sión. Ndo' ñeⁿ'naaⁿ' nacañom'm m'aⁿ cwii tmaaⁿ' nn'aⁿ na jndyendye. Tuee' cwii siaⁿnto meiⁿ waljoo' wen'aaⁿ nchoo' ñequiee meiⁿ joona. Ndo' cantaana jnda̱ teiljeii xuee' nquii Catsmaⁿ ñequio xuee' Tsotyeeⁿ. 2Ndo' jndiiya na c'uaa nandye cañoom'luee cha'cwijom c'uaa na maco'na' ndaa, oo cha'cwijom najndeii matseixuaa tsuee. Jo' jo' jndiiya na jndye arpa cwitjo̱o̱' nn'aⁿ. 3Cwitana cwii luantsa xco jo nnom tio na wacatyeeⁿ Ty'o̱o̱ts'om, ndo' jo nda̱a̱ ñequiee naⁿ na tando', ndo' jo nda̱a̱ ntquiuu nchoo' ñequiee nn'aⁿ na cwiluiitquiendye. Ndo' tjaa 'ñeeⁿ juu na nnda̱a̱ nntsei'naaⁿ' luantsa'ñeeⁿ, macanda̱ nquiee nn'aⁿ na cwii siaⁿnto waljoo' wen'aaⁿ nchoo' ñequiee meiⁿndye. Ee quii'ntaaⁿ nn'aⁿ tsjoomnancue, macanda̱ joona na jnda̱ tjei'n'maaⁿñe Ty'o̱o̱ts'om. 4Joo naⁿm'aⁿ tyoo'ndyena Ty'o̱o̱ts'om. Macanda̱ jom cwila't'maaⁿ'ndyena. Cwi'oontyjo̱na naxeⁿ' Catsmaⁿ meiⁿyuucheⁿ na wjaⁿ. Tioml'ua Ty'o̱o̱ts'om jnaaⁿna na tjeii'ñê joona quii'ntaaⁿ nn'aⁿ cha macanda̱ nla'xmaⁿna cwentaaⁿ'aⁿ ndo' cwentaa' juu na matseicajndyuna' Catsmaⁿ. 5Meiⁿcwii ñ'oom na cwe' cantu ticaljeii' ndyueena. Ndo' meiⁿcwii tyoola'tjo̱o̱ndyena nnom Ty'o̱o̱ts'om. 6Quia jo' nty'iaya cwiicheⁿ ángel na mantyja nandye cañoom'luee. Mañequiaaⁿ ñ'oom naya na m'aaⁿ ndo' m'aaⁿna' nda̱a̱ nn'aⁿ tsjoomnancue. Matseicañeeⁿ nn'aⁿ ticwii cwii tsjoomnancue, ñequio ticwii cwii ndyuaa nn'aⁿ, ñequio nn'aⁿ na ticwii cwii ñ'oom na cwichuii' na cwila'neiⁿ, ñequio nn'aⁿ na ticwii cwii nnom na tjachuii'ndye. 7C'uaa 'ñom matseineiiⁿ, tsoom: —Calcwi'yo' Ty'o̱o̱ts'om ñequio na nquia'yo' jom ee na jnda̱ tue'ntyjo̱ xjeⁿ na nncu'xeeⁿ nn'aⁿ. Cala't'maaⁿ'ndyo' nqueⁿ na s'aaⁿ cañoom'luee ñequio tsjoomnancue, ñequio ndaaluee, ndo' ñequio cha'tso nqueⁿljo' yuu na cwinaaⁿ' ndaa. 8Ndo' tjantyjo̱ cwiicheⁿ ángel na jnda̱ we naxeⁿ' ángel'ñeeⁿ. Matso: —Jnda̱ tyuii' tsjoom Babilonia. Jnda̱ tyuii' tsjoom t'maⁿ'ñeeⁿ. Ee nn'aⁿ tsjoom'ñeeⁿ jnda̱ jla'ndaa'na n'om nn'aⁿ ticwii cwii ndyuaa ñequio natia na cwil'ana na juu jo' matseijomna' cha'cwijom cwila'cwena nn'aⁿ winom cha candyee naⁿ'ñeeⁿ. 9Ndo' tjantyjo̱ cwiicheⁿ ángel na jnda̱ ndyee. Jndeii matseineiⁿ, matso: —Nty'iaa'ndye joo nn'aⁿ na cwila't'maaⁿ'ndye quioo'jndii tquiee ñequio juu na jlui'tsjaaⁿ'ñeyo'. Ndo' nty'iaa'ndye joo nn'aⁿ na tquiandye na tjacañoom ljeii cwentaa' quioo'jndii'ñeeⁿ cantaa oo luee. 10Naⁿ'ñeeⁿ maxjeⁿ jndei'na' na nncwena winom 'naaⁿ' Ty'o̱o̱ts'om na juu jo' ma'mo̱ⁿna' na matseiw'iiyayaaⁿ joona. Nntseicatom'm waso ñ'eⁿ winom'ñeeⁿ na meiⁿchjoo tjaa ljo' tjoom' nc'e na tyeⁿ waa na matseiw'eeⁿ. Ndo' t'maⁿ nlco'wi'na' joona naquii' chom ñequio sufra̱ na cwico. Joo ángeles na lju' n'om ñequio Catsmaⁿ nnty'iaana na wi' nntjoom naⁿ'ñeeⁿ. 11Tixocjaameintyjee' na cwi'oowa ndioom na maco'wi'na' naⁿ'ñeeⁿ. Meiⁿchjoo tixocata'jndyeena naxuee natsjom ee joona tyola't'maaⁿ'ndyena quioo'jndii tquiee ñequio juu na jlui'tsjaaⁿ'ñeyo' ndo' joona jñoom 'naaⁿ cantaana na ma'mo̱ⁿna' xuee'yo'. 12Jo' chii joo nn'aⁿ na maqueⁿ Ty'o̱o̱ts'om na lju' n'om macaⁿna' na tyeⁿ cwintyjee'na cantyja 'naaⁿ'aⁿ. Cala'canda̱na ñ'oom na matsa̱'ntjoom, ndo' tyeⁿ cala'yu'ya n'omna ñ'eⁿ Jesús. 13Quia jo' jndiiya na teic'uaa jndye na jnaⁿna' cañoom'luee. Tso no̱o̱ⁿ: —Luaa catseiljei': "Juu xuee na cwiwjaana', matio'naaⁿñena' joo nn'aⁿ na m'aⁿ cantyja 'naaⁿ' Ta Jesucristo na quia nncwje." Majo'ti matso Espírtu Santo, ee cañoom'luee nta'jndyeena cantyja na ñejla'jnda̱na naquii' ts'iaaⁿ 'naaⁿ' Ty'o̱o̱ts'om. Ndo' wjaañ'eⁿ ñ'oom ñ'eⁿndyena na ma'mo̱ⁿna' cantyjati na ya na jnda̱ ñel'ana. 14Quia jo' nty'iannda'a ndo' ljei cwii nchquiu canchii'. Nacjoo' nchquiu'ñeeⁿ wacatyeeⁿ cwii na matseijomna' ts'aⁿ. Xqueeⁿ ñjom cwii corona na tuiina' ñ'eⁿ s'om cajaⁿ, ndo' t'ueeⁿ xjo carwato na ta̱a̱ 'ndyoo. 15Jnda̱ jo' jnaⁿ cwiicheⁿ ángel wats'om cañoom'luee. Jndeii seineiⁿ nnom nqueⁿ na wacatyeeⁿ nacjoo' nchquiu'ñeeⁿ. Tso: —Cwa, c'oom' xjo carwato 'naⁿ', catyjee' ntjommeiⁿ' ee jnda̱ tue'ntyjo̱ xjeⁿ na nntu'xeⁿndye nn'aⁿ na m'aⁿ tsjoomnancue. Ndo' joona matseijomna' cha'cwijom ntjom na jnda̱ tmaⁿ. 16Quia jo' jom na wacatyeeⁿ nacjoo' nchquiu'ñeeⁿ, tjoom'm xjo 'naaⁿ'aⁿ nnom tsjoomnancue chii tyjeeⁿ ntjom na niom nnom tsjoomnancue, jo' jo' nn'aⁿ jo'. 17Ndo' jnaⁿ cwiicheⁿ ángel wats'om cañoom'luee. Mati juu ñ'oom xjo carwato na ta̱a̱ 'ndyoo. 18Ndo' cwiicheⁿ ángel na tseixmaⁿ na mando' chom na ntyjo nomts'om jo' jo', juu jlui'nom ndo' jndeii seineiⁿ nnom juu ángel na maleiñ'oom xjo carwato. Tso nnom ángel'ñeeⁿ: —Cwa, c'oom' xjo ta̱a̱ 'naⁿ', catyjee' n'eiiⁿ uva l'o̱o̱ na meintyjee' tsjoomnancue, ee jnda̱ jnda̱a̱ ta̱. 19Quia jo' to̱' ángel'ñeeⁿ tjoom'm xjo carwato 'naaⁿ'aⁿ nnom tsjoomnancue. Seitjoom n'eiiⁿ uva l'o̱o̱ na meintyjee' jo' jo'. Tioom ta̱'ñeeⁿ ts'om cwii catsiuu' tsjo̱' yuu na nluii' ndaa'na'. Ts'iaaⁿ'ñeeⁿ ma'mo̱ⁿna' cantyja na cwajndii nntjoom nn'aⁿ na matseiw'ii Ty'o̱o̱ts'om joona. 20Jo nnom tsjoom tuii ts'iaaⁿ'ñeeⁿ na tyonchjeena uva'ñeeⁿ. Jo' jo' jluii' nioom nn'aⁿ hasta seijomna' cha'cwijom cwii jndaa niom'. Njoom m'aaⁿ niom' hasta tue'cañoomna' frenom ndyuee catso. Ndo' tquia tjanoomna', tuee'na' cha'na ndyee siaⁿnto kilómetros.
Apocalipsis 14


1Quia jnda̱ teinom na tuii na luaa', nty'iaya cwiicheⁿ ángel na jnaⁿ cañoom'luee na jndyocue. Jeeⁿ t'maⁿ najndeii tseixmaaⁿ ndo' juu na caxueeñê seixueeñena' cha'waa tsjoomnancue. 2Ndo' teic'uaa jndeii seixuaⁿ, tsoom: —Jnda̱ tyuii', jnda̱ tyuii' tsjoom t'maⁿ Babilonia. Tsjoom'ñeeⁿ tseixmaⁿna' w'aa naⁿjndii ñequio yuu cwic'eeⁿ cha'tso espíritu na cwajndiindye. Ndo' tseixmaⁿna' yuu cwentaa' ticwii cwii nnom cantsaa na cwajndiindye ndo' ts'iaaⁿndye. 3Ee cha'tso nn'aⁿ tsjoomnancue jnda̱ jla'ntjeiⁿndyena cantyja 'naaⁿ' tsjoom'ñeeⁿ, cha'cwijom cwicandyeena mach'ee sculjaa' na matseijno̱o̱ⁿ'o̱ⁿ n'omna. Ndo' nn'aⁿ na cwiluiit'maⁿndye na cwitsa̱'ntjom tsjoomnancue jnda̱ jla'ndaa'ndye cheⁿnquiee cantyja 'naaⁿ' tsjoom'ñeeⁿ, cha'cwijom cwe' m'aⁿyana ñ'eⁿ sculjaa'. Ndo' nn'aⁿ nt'omcheⁿ njoomnancue na cwila'jnda ndo' cwinda̱a̱ teityandyena nc'e nn'aⁿ tsjoom'ñeeⁿ cha'tso na queeⁿ n'omna, tîcal'ana xjeⁿ na jla'catsuuna s'om 'naaⁿna. 4Jnda̱ jo' jndiiya cwiicheⁿ jndyee na teic'uaa cañoom'luee. Matso: —'O nn'aⁿya na la'xmaⁿ'yo' cwentaya, calui'yo' quii'ntaaⁿ nn'aⁿ tsjoom'ñeeⁿ cha tints'aana' na mati 'o nla'jomndyo' jnaaⁿna, ndo' jo' jo' nntjom'yo' nawi' t'maⁿ na nntjoomna. 5Ee jnda̱ teicanto' jnaaⁿna hasta cañoom'lueecheⁿ ndo' Ty'o̱o̱ts'om ñjom ts'oom natia na la'xmaⁿna. 6Jo' chii cal'a'yo' nawi' ñ'eⁿ nn'aⁿ tsjoom'ñeeⁿ cha'xjeⁿ ñel'a joona ñequio nt'omcheⁿ. We ndii' nnjoom nl'a'yo' cha'cwijom cwila'c'u'yo' joona 'naⁿ na ñjom waso, jo' jo' nawi' na nntjoomna, cha'xjeⁿ na l'a joona ñ'eⁿ nt'omcheⁿ. We ndii' najnda̱ nawi'ñeeⁿ nñe'quia'yo' nda̱a̱na. 7Cantyjati na tyola't'maaⁿ'ndye cheⁿnquiee nn'aⁿ tsjoom'ñeeⁿ ndo' tical'ana xjeⁿ cantyja na ya tyom'aⁿna, malaa'ti' cal'a'yo' na nlquiina' joona ndo' na cwajndii nntjoomna. Ee na jla'tiuuna naquii' n'omna: "Jaa m'aaⁿtya̱a̱ⁿya na cwitsa̱'ntjo̱o̱ⁿya. Tyoo'ndiina' jaa na nnc'o̱o̱ⁿya cha'na cwii yuscu na jnda̱ ljoñe. Jaa xocatjo̱o̱ⁿya na nnc'o̱o̱ⁿya na cwityua̱a̱ya." 8Manc'e na luaa' waa, jo' chii majndeiito t'maⁿ nlco'wi'na' nn'aⁿ tsjoom'ñeeⁿ. Nncwje nn'aⁿ ndo' nnquioo jndo' t'maⁿ ndo' t'maⁿ nntseichjoo'na' n'om nn'aⁿ. Ndo' nlco tsjoom'ñeeⁿ ñ'eⁿ chom. Ee nquii Ty'o̱o̱ts'om na macu'xeeⁿ nn'aⁿ, t'maⁿ waa najndeii na cwiluiiñê. 9Ndo' nquiee nn'aⁿ na cwiluiindyena na cwitsa̱'ntjom njoomnancue, t'aa'ndyena ñequio natia na tseixmaⁿ tsjoom'ñeeⁿ, na tîcal'ana xjeⁿ, jla'co̱na 'naaⁿna ñ'eⁿ natia na tyol'ana. Naⁿ'ñeeⁿ nntyueena ndo' nla'xuaana quia na nnty'iaana na cwi'oowa ndioom na cwico tsjoom'ñeeⁿ. 10Tquia nncwintyjee'na na nquiaana nawi' t'maⁿ na cwitjoom nn'aⁿ. Nluena: —Wi', wi' matjom tsjoom t'maⁿ, juu tsjoom Babilonia na t'maⁿ cwiluiiñena'. Ee ñejomto tyjee'cañoom na macowi'na' juuna'. 11Mati nn'aⁿ nt'omcheⁿ ndyuaa na cwila'jnda ndo' cwinda̱a̱ nntyueena ndo' nntseichjoo'na' n'omna cantyja 'naaⁿ' tsjoom'ñeeⁿ. Ee tjaa 'ñeeⁿ cwii 'ndiina' na ñe'catseijndati 'naⁿ na cwinda̱a̱na. 12Joona cwilei'chona canchuu s'omcajaⁿ, s'omxuee, ljo̱' na jeeⁿ jnda, ta̱' perlas, liaa lino na jeeⁿ ya, liaa seda, liaa colo catsioo' ñequio colo wee. Ndo' cwinda̱a̱na cha'tso nnom n'oom na jeeⁿ cachina', ñ'eⁿ cha'tso 'naⁿ na tuiina' ñ'eⁿ tsei'jndyee' elefante, ñ'eⁿ jndye 'naⁿ na tuiina' ñ'eⁿ n'oom na jndati, ñ'eⁿ 'naⁿ na tuiina' s'omwee, ñ'eⁿ xjo hierro, ndo' ñ'eⁿ tsjo̱' mármol. 13Mati cwilei'chona canchuu tscwaa canela, ñ'eⁿ jndye nnom 'naⁿ na cachi, ñ'eⁿ suu, ñ'eⁿ ntsuee' ts'oom mirra na cwiluii ndaaljaa', ñ'eⁿ cwiicheⁿ ntsuee' ts'oom na cwiluii nasei. Ndo' ñ'eⁿ canchuu winom, seitye, jnda̱a̱ tyoo' ya, ñ'eⁿ lqueeⁿ jnda̱a̱ tyoo'. Mati ntmaaⁿ' catsondye, ñ'eⁿ canmaⁿ, ntmaaⁿ' catso, ñ'eⁿ tornom na cwicantyjandyeyo', ndo' ñ'eeⁿ jndye nn'aⁿ na cwiwil'uandye na candye'ntjomtyeⁿ, na juu ts'iaaⁿ'ñeeⁿ matseijomna' cha'cwijom cwiwil'ua añmaaⁿ nn'aⁿ. 14Ndo' nlue nn'aⁿ cantyja 'naaⁿ nn'aⁿ tsjoom'ñeeⁿ: —Cha'tso 'naⁿ na tyolaqueeⁿ n'om'yo', jnda̱ ntycwii cantyja 'naaⁿna'. Ndo' cha'tsoti 'naⁿ na yati na quit'maⁿ n'om'yo' ñequio cha'tso na neiⁿnco nquiu'yo', jnda̱ tsuundyo' cantyja 'naaⁿna'. Tajom nnts'aannda'na' cha'xjeⁿ na ñet'om'yo'. 15Ndo' joo nn'aⁿ na cwila'jnda ndo' cwinda̱a̱, cantyja 'naaⁿ nmeiⁿ' jnda̱ teityandyena. Tquia nncwi'ntyjee'na na mati joona nquiaana nawi' t'maⁿ na nntjoom nn'aⁿ. Nntyueena ndo' nla'xuaana na matseichjoo'na' n'omna. 16Nluena: —Wi', wi' matjom tsjoom t'maⁿ. Ee tsjoom'ñeeⁿ tyocwee' nn'aⁿ liaa lino na yati, ñequio liaa colo catsioo', liaa colo wee. Tyola'tycwi'ndyena s'om cajaⁿ, ta̱' ljo̱' na jeeⁿ jnda, ndo' ta̱' perlas. 17Sa̱a̱ ñejomto mana ntycwii cantyja na tyandye naⁿ'ñeeⁿ. Ndo' cha'tso nn'aⁿ na cwilei'cho l'aandaa, ñequio nn'aⁿ na cwi'ooñjomndye joona', ñequio naⁿntjom na cwil'a ts'iaaⁿ naquii' l'aandaa, ñequio cha'tsondye nn'aⁿ na cwita'ntjom cantyja 'naaⁿ joona', tquia tyomei'ntyjee' naⁿ'ñeeⁿ. 18Yocheⁿ na nty'iaana ndioom na cwico tsjoom'ñeeⁿ, tyola'xuaana, tyoluena: —Tijoom ñetuaa cwii tsjoom na jeeⁿ tyañe cha'na tsjoomwaa'. 19Tyotioona ts'ojnda̱a̱ nqueⁿna, tyotyueena na chjoo' n'omna. Tyola'xuaana, tyoluena: —Wi', wi' matjom juu tsjoom t'maⁿ. Cha'tsondyo̱ jaa na cwita'ntjo̱o̱ⁿya ñequio l'aandaa, juu na tyañe tsjoom'ñeeⁿ seityana' jaa. Sa̱a̱ ñejomto tyuii'ñ'eⁿna'. 20'O na m'aⁿ'yo' cañoom'luee, c'om'yo' na neiⁿ'yo' cantyja 'naaⁿ' tsjoom'ñeeⁿ. Ndo' mati 'o nn'aⁿ na tqueⁿlju' Ty'o̱o̱ts'om n'om'yo', ñequio 'o apóstoles ñequio 'o profetas, je' je' c'om'yo' na neiⁿ'yo'. Ee na jnda̱ tioomndyena s'aa Ty'o̱o̱ts'om na tyota'wi'na 'o. 21Jnda̱ jo' nty'iaya cwii ángel na jeeⁿ jndeii, seiweeⁿ cwii tsjo̱' t'maⁿ cha'cwijom tsjo̱'suu na cwitua. Tjoom'm juuna' ts'om ndaaluee. Tsoom: —Maluaa' matseijomna' na cwityuii' tsjoom t'maⁿ Babilonia. Tajom nleitquioo'nnda'na'. 22Ndo' naquii' tsjoom'ñeeⁿ tajom nndiinnda' ts'aⁿ na c'uaa cwitjo̱o̱' música, cha'na arpa, tsmaaⁿ, ntu. Mati tajom nleitquioo'ñennda' cwii ts'aⁿ na sei'naaⁿ'ya cwii nnom ts'iaaⁿ, meiⁿ tajom nleic'uaannda' na nntua ñ'eⁿ tsjo̱'molinom. 23Naquii' tsjoom'ñeeⁿ tajom nleixueennda' chom lámpara. Ndo' tajom nleic'uaannda' na cwiwit'maaⁿ' na macoco ts'aⁿ. Nn'aⁿ tsjoom'ñeeⁿ na tyola'jnda ndo' tyonda̱a̱ ñet'oomna' na tyoluiit'maⁿndyetina quii'ntaaⁿ cha'tso nn'aⁿ tsjoomnancue. Ndo' ts'iaaⁿ calua' na l'a nn'aⁿ tsjoom'ñeeⁿ, tquiu'nn'aⁿna' nn'aⁿ cha'waa tsjoomnancue. 24Ndo' seicano̱o̱ⁿna' na nn'aⁿ tsjoom'ñeeⁿ jla'cwjeena profetas ñequio nn'aⁿ na jnda̱ tqueⁿljoom'm n'om. Mati waa jnaaⁿna na tcwe' nioom cha'tso nn'aⁿ tsjoomnancue na jnda̱ tja̱ nc'e na cwila'yu'.
Apocalipsis 18


1Cwiicheⁿ cwii ndii' seineiⁿnnda' Jesús nda̱a̱ ntyee na cwiluiitquiendye ñequio nda̱a̱ nn'aⁿ fariseos. Tsoom nda̱a̱na: 2—Juu na matsa̱'ntjom Ty'o̱o̱ts'om nandye cañoom'luee, matseijomna' juuna' cha'na cwii rey na t'maⁿ xuee s'aa na ncoco ti'jnda. 3Jñoom mosoom'm na 'ooca'maⁿna cha'tso nn'aⁿ na jnda̱ jndye na nnquiola'jomndye. Sa̱a̱ naⁿ'ñeeⁿ tiñe'quiontyjaa'na. 4Jñomnnaaⁿ'aⁿ nt'omcheⁿ mosoom'm, tsoom nda̱a̱na: "Candu'yo' nda̱a̱ nn'aⁿ na jnda̱ t'maaⁿyâ na nla'jomndyena na jnda̱ maya waa. Jnda̱ seicwja̱ quioo'ndyo ñequio nt'om quioo' na jnda̱ seica'ma̱ⁿ. Cha'tso jnda̱ teiñ'oom', jo' chii quiona na nla'jomndyena na macoco ti'jndaaya." 5Sa̱a̱ naⁿ'ñeeⁿ na ty'ecwaⁿ mosoom'm tîcalan'oom'ndyena jom. Ty'ena ts'iaaⁿ 'naaⁿna. Cwii tsaⁿ'ñeeⁿ tjaaⁿ ranchoom'm. Cwiicheⁿ tsaⁿ'ñeeⁿ tjaaⁿ, tjacajna̱a̱ⁿ 'naⁿ. 6Ndo' nt'om naⁿ'ñeeⁿ t'uena mosoom'm, cwajndii tjaa'na joo hasta jla'cwjeena moso'ñeeⁿ. 7Jnda̱ na jndii rey'ñeeⁿ chiuu tjoom mosoom'm jeeⁿcheⁿ ndyaa' seilioo'ñê. Jñoom sondaro 'naaⁿ'aⁿ na c'oola'cwjee nn'aⁿ na l'a nata̱' mosoom'm. Ndo' nla'cona tsjoom naⁿ'ñeeⁿ. 8Ndo' tsoom nda̱a̱ nt'om mosoom'm: "Jnda̱ teijndaa'ya cha'tso cantyja na nleit'maaⁿ' na nncoco ti'jndaaya sa̱a̱ nn'aⁿ na jnda̱ tqua̱a̱ⁿ'a na nla'jomndye ñ'eⁿndyo̱, tacatsona' na cwii nntseit'maaⁿ'ndyo̱ joona. 9Je' catsa'yo' nqui nantaa nt'maⁿ, jo' jo' ca'maⁿ'yo' ticwii cwii ts'aⁿ na nliu'yo', candu'yo' nda̱a̱na na quiontyjaa'na ja na macoco ti'jndaaya." 10Quia jo' jlui' moso'ñeeⁿ tyo'oona nqui nantaa. Jla'tjomna cha'tso nn'aⁿ na jliuna. Ñ'eeⁿ nn'aⁿ na tia nn'aⁿndye ndo' ñ'eeⁿ nn'aⁿ na ya nn'aⁿndye. Ndo' laa'ti' seicatoo'na' w'aa ñequio nn'aⁿ na jla'jomndye na toco jnda rey'ñeeⁿ. 11'Jnda̱ chii tjaquiee' rey quii'ntaaⁿ nn'aⁿ na nncwaaⁿ joona. Ljeiiⁿ ñ'eⁿ cwii ts'aⁿ na ticwee liaa cha'xjeⁿ liaa cwicwee' nn'aⁿ na cwila'jomndye quia na macoco ts'aⁿ. 12Tsoom nnom tsaⁿ'ñeeⁿ: "'U re, ¿chiuu tuiiyuu na jndyo'tsei'jomndyu' ndo' ticwe' liaa cha'xjeⁿ na cwicwee' nn'aⁿ quia na macoco ts'aⁿ?" Sa̱a̱ tîcanda̱a̱ nnc'o̱ tsaⁿ'ñeeⁿ. 13Quia jo' nquii rey tsoom nda̱a̱ mosoom'm: "Calatyeⁿ'yo' nc'eeⁿ ñequio l'o̱o̱ⁿ. Catjei'yo' jom ch'eⁿ yuu na jaaⁿñe. Jo' jo' nnty'ioom ndo' nneiⁿnqueeⁿ ndei'n'oom." 14Seintycwii Jesús ñ'oom, luaa tsoom: —Majndyendye nn'aⁿ m'aⁿ na macwaⁿ Ty'o̱o̱ts'om, sa̱a̱ tijndye nn'aⁿ na macwjii'ñê cwentaaⁿ'aⁿ. 15Quia jo' ty'e nn'aⁿ fariseos, tyo'maⁿ cheⁿnquieena chiuu ya nl'ana na nnc'omna jom ñequio ñ'oom na matseineiiⁿ. 16Jo' chii jñoomna nn'aⁿ 'naaⁿna ñequio nt'om nn'aⁿ 'naaⁿ' Herodes na c'oota'jndoondyena Jesús. Ty'e naⁿ'ñeeⁿ, jluena: —'U Maestro, manquiuuyâ na 'u ts'aⁿ na xcwee' ts'om', ndo' tiquiquiu'nn'aⁿ' ñ'oom na ma'mo̱o̱ⁿ' cantyja 'naaⁿ' natoo' Ty'o̱o̱ts'om. Ndo' mati meiⁿ tjaa na coch'eena' 'u ljo' cwila'tiuu nn'aⁿ oo meiⁿljo'cheⁿ na cwiluiindyena. 17Catsu' nndya̱a̱yâ. Chiuu matsei'tiuu': ¿Aa maty'iomna' na catio̱o̱ⁿya ts'iaaⁿnda̱a̱ya nnom tsaⁿmats'iaaⁿ t'maⁿ tsjoom Roma, oo aa ticaty'iomna'? 18Sa̱a̱ Jesús sei'no̱o̱ⁿ'o̱ⁿ natia na cwila'tiuuna. Tsoom nda̱a̱na: —¿Chiuu na ñe'cal'a'yo' xjeⁿ ja, 'o nn'aⁿ na tixcwe cwitsam'aⁿ'yo'? 19Cat'mo̱ⁿ'yo' no̱o̱ⁿ tsjo̱'ñjeeⁿ na cwitiom'yo' ts'iaaⁿnda̱a̱'yo'. Quia jo' tjeii'na cwii denario, t'mo̱o̱ⁿna juuna' nnoom. 20Jnda̱ na nty'iaaⁿ'aⁿ, tsoom nda̱a̱na: —¿'Ñeeⁿ 'ndyoonnom ñoom nacjoo' tsjo̱'ñjeeⁿwaa ndo' 'ñeeⁿ xuee' ljeiimeiiⁿ? 21T'o̱o̱na nnoom, jluena: —'Ndyoonnom tsaⁿmats'iaaⁿ luaa' ndo' xueⁿ'eⁿ ñoom. Quia jo' tso Jesús nda̱a̱na: —Catiom'yo' ts'iaaⁿnda̱a̱'yo' nnom tsaⁿmats'iaaⁿ yuu na tseixmaⁿna' na nnco'ñoom. Ndo' quia'yo' cwentaa' Ty'o̱o̱ts'om yuu na tseixmaⁿna' cwentaa' nqueⁿ. 22Jnda̱ na jndyena na luaa', jeeⁿcheⁿ ndyaa' tjawee' n'omna. Mana 'ndyena jom, ty'ena. 23Mañejuu xuee'ñeeⁿ tquie'cañom nn'aⁿ saduceos na m'aaⁿ Jesús. Nn'aⁿ saduceos cwila'yu'tyeⁿna na xocatando'nnda' nn'aⁿ na jnda̱ tja̱. Jo' chii jluena cwii ñ'oom nnoom: 24—'U Maestro, waa ñ'oom na 'ndii Moisés lua̱a̱ya na matsona' xeⁿ tue' cwii tsaⁿs'a ndo' tjaa'naⁿ ntseinaaⁿ, quia jo' tyjee ts'oo'ñeeⁿ cocoom ñ'eⁿ scuu' xioom. Nnc'om ntseinaaⁿ ñ'eⁿ yuscu'ñeeⁿ cha nntseinoomñê na tjaa ntseinda xioom t'om. 25Ndo' quii'ntaaⁿ jâ tyom'aⁿ ntquiee' naⁿnom na ñenquii ts'aⁿ ntseinda. Juu tsaⁿtquiee tocoom, ndo' tyuaa' tueeⁿ'eⁿ. Tjaa'naⁿ ntseinaaⁿ ñ'eⁿ scoom'm. Quia jo' ljoñe scoom'm l'o̱ ti'tyjeeⁿ. 26Sa̱a̱ majo'ti tjom ts'aⁿ na jnda̱ we, tjaa'naⁿ ndana ñ'eⁿ yuscu'ñeeⁿ ndo' tueeⁿ'eⁿ. Mati tjom ts'aⁿ na jnda̱ ndyee ndo' malaa'ti' hasta ts'aⁿ na jnda̱ ntquiee'. 27Ndo' jnda̱ tja̱ cha'tsondye naⁿ'ñeeⁿ mati tue' yuscu. 28Jo' na ñe'cata'x'a̱a̱yâ njom', Ta, quia na nntando'xco nn'aⁿ na jnda̱ tja̱, ¿cwaaⁿ cwii na ntquiee'ndye joona scuu' jom? Ee jom ñet'oom scuu cha'tsondye naⁿ'ñeeⁿ. 29Tso Jesús nda̱a̱na: —'O tixcwe cwitjei'yo' cwenta, ee meiiⁿ na cwila'naⁿ'yo' ljeii 'naaⁿ' Ty'o̱o̱ts'om na waa sa̱a̱ ticala'no̱ⁿ'yo' ljo' ma'mo̱ⁿna' meiⁿ cantyja 'naaⁿ' najndeii na matseixmaaⁿ. 30Ee quia na nntando'xco nn'aⁿ na jnda̱ tja̱, taxocunconnda'na, meiⁿ naⁿnom, meiⁿ naⁿlcu. Ee quia jo' nla'xmaⁿna cha'na ángeles na m'aⁿ cañoom'luee. 31Ndo' cantyja 'naaⁿ' na nntando'xco nn'aⁿ na jnda̱ tja̱, ¿aa tijoom ñejla'naⁿ'yo' ljeii 'naaⁿ' Ty'o̱o̱ts'om? Luaa matsoom: 32"Ja cwiluiindyo̱ Ty'o̱o̱ts'om cwentaa' Abraham, ndo' Isaac, ndo' Jacob." Jo' chii caliu'yo' na cwita'ndo' naⁿ'ñeeⁿ ee jom cwiluiiñê Ty'o̱o̱ts'om cwentaa nn'aⁿ na cwita'ndo', nchii cwentaa l'oo. 33Ndo' nn'aⁿ na jndyendye, quia na jndyena ñ'oommeiⁿ' na t'mo̱o̱ⁿ, jeeⁿ tjawee' n'omna. 34Jnda̱ na jndye nn'aⁿ fariseos na jnda̱ seicheⁿ Jesús nn'aⁿ saduceos, quia jo' jla'tjomndyena. 35Ndo' cwiindye joona, ts'aⁿ na ma'mo̱ⁿ ljeii na tqueⁿ Moisés ta'x'eeⁿ cwii ñ'oom nnom Jesús cha cat'uiina' juu. Tsoom: 36—'U Maestro, naquii' ljeii 'naaⁿ' Ty'o̱o̱ts'om na tqueⁿ Moisés, ¿cwaaⁿ ñ'oom na t'mati cwiluiiñena'? 37T'o̱ Jesús nnom tsaⁿ'ñeeⁿ, tsoom: —"C'oom' na candya' ts'om' Ta Ty'o̱o̱ts'om cwenta', ñequio na xcwee'ya ts'om', ñequio cha'waa na jnda ntyji', ndo' ñequio cha'waa na jndo̱'ya ts'om'." 38Ñ'oomwaa' jndati tseixmaⁿna' ndo' t'maⁿti matsa̱'ntjomna'. 39Ndo' ñ'oom na jnda̱ we matseijomna' ñ'oom'ñeeⁿ, luaa matsona': "C'oom' na wi' ts'om' x'ia' cha'xjeⁿ na jnda ntyji' ñequio nncu'." 40We ñ'oommeiⁿ' laxmaⁿna' x'ee cha'tso ñ'oom' Ty'o̱o̱ts'om na tqueⁿ Moisés ñequio ñ'oom na tyoñe'quia profetas. 41Yocheⁿ na tyoot'oom'ndye nn'aⁿ fariseos, tax'ee Jesús cwii ñ'oom nda̱a̱na. 42Tsoom: —¿Chiuu cwila'no̱ⁿ'yo' cantyja 'naaⁿ' nquii na cwiluiiñe Cristo? ¿'Ñeeⁿ jnda jom? T'o̱o̱na nnoom, jluena: —Nluiiñê tsjaaⁿ David na jndyowicantyjoo'. 43Tsoom nda̱a̱na: —Mayuu'. Ndo' nquii David, nc'e na t'mo̱ⁿ Espíritu Santo naquii' ts'oom seiljeiⁿ cwii ñ'oom cantyja 'naaⁿ' Cristo. Tsoom na juu cwiluiiñe na matsa̱'ntjom jom. ¿Ljo' ma'mo̱ⁿna' na luaa' tsoom? ee seiljeiⁿ: 44Nquii Ta Ty'o̱o̱ts'om tsoom nnom juu Ta na matsa̱'ntjom ja: "Cajmaⁿ' ntyjaa'a ntyjaya yuu na matseit'maaⁿ'ñena' 'u hasta xjeⁿ na jnda̱ tsa̱'a nn'aⁿ na jndoo 'u na c'omna nacje 'naⁿ'." 45Nc'e na luaa' matso ljeii'ñeeⁿ, jo' mawax'a̱ya nda̱a̱'yo': "¿Chiuu waayuu na cwiluiiñe Cristo tsjaaⁿ David na jndyowicantyjoo' ee manquiiti David tsoom na juu cwiluiiñe Ta na matsa̱'ntjom jom?" 46Sa̱a̱ meiⁿcwiindye joona tîcanda̱a̱ nnc'o̱ 'ñom meiⁿ ñe'cwii 'ndyoo ñ'oom. Ndo' xuee na tja tjatina' meiⁿcwii ts'aⁿ tîcanda̱a̱' ts'om na nncwax'eeti ñ'oom 'ñom.
Mateo 22


1'O nn'aⁿya na cwila'yu'yo' ñ'eⁿ Cristo, manquiu'yo' chiuu waa na matsa̱'ntjom ljeii na tquiaa Ty'o̱o̱ts'om nnom Moisés, na juu ljeii'ñeeⁿ taxoqueⁿtina' xjeⁿ ts'aⁿ na jnda̱ tue'. 2Ee matseijomna' cha'xjeⁿ cwii yuscu na jnda̱ toco, matseityeⁿ ljeii jom ñequio saaⁿ'aⁿ yocheⁿ na wando'. Sa̱a̱ xeⁿ nncue' quia jo' cwindyaañê l'o̱ ljeii 'naaⁿna. 3Jo' chii xeⁿ ndicwaⁿ wando' saaⁿ'aⁿ ndo' nnc'o̱o̱ⁿ 'ndyoo cwiicheⁿ tsaⁿs'a quia jo' matsona' na jom yuscu na cwe' m'aaⁿya ñ'eⁿ tsaⁿs'a'ñeeⁿ. Sa̱a̱ xeⁿ na jnda̱ tue' saaⁿ'aⁿ quia jo' wanaaⁿ na nncoconnaaⁿ'aⁿ ndo' xocatsona' na cwe' m'aaⁿyaaⁿ ñ'eⁿ tsaⁿ'ñeeⁿ. 4Jo' chii 'o nn'aⁿya na cwila'yu'yo', mati 'o cwiluiindyo' l'oo cantyja 'naaⁿ' ljeii na matsa̱'ntjomna' na tqueⁿ Moisés nc'e ts'oom'naaⁿ ty'ioom nn'aⁿ Cristo, cha na nnda̱a̱ nla'xmaⁿ'yo' cwentaa' cwiicheⁿ, manqueⁿ na wando'xcoom jnda̱ na tueeⁿ'eⁿ. Maluaa' waa cha nnda̱a̱ nleil'uee'ñê 'o. 5Ee quia na ñet'o̱o̱ⁿya xjeⁿ 'naaⁿ' na teincoondyo̱ na nn'aⁿ jnaⁿ jaa, ljeii'ñeeⁿ tyotseilcwii'ñena' nda̱a̱ya na cwil'aaya cha'tso nnom natia na queeⁿ ts'om seii'a, jo' na tjachuuna' jaa na nntsuundyo̱. 6Sa̱a̱ je' je' jnda̱ tja̱a̱ya cantyja 'naaⁿ' ljeii na ñetqueⁿna' xjeⁿ jaa, jo' chii je' mam'aⁿcandyaandyo̱ na nndya̱'ntjo̱o̱ⁿya nnom Ty'o̱o̱ts'om nc'e cwitando̱o̱'xco̱o̱ya na m'aaⁿya nacje 'naaⁿ' Espíritu, tachii cantyja 'naaⁿ' ñ'oom tquiee na ñesa̱'ntjom. 7Quia jo' ¿chiuu nl'uuyo̱o̱ya je' cantyja 'naaⁿ ljeii na tqueⁿ Moisés, aa jnaⁿ matseixmaⁿna'? Meiⁿchjoo nchii jo' ee xeⁿ nchii juuna', xocatsei'no̱ⁿ'a na ticatsa̱'ntjomna' na matseiqueeⁿ ts'o̱o̱ⁿ 'naaⁿ' cwiicheⁿ ts'aⁿ hasta quia ljeiya na tso ljeii'ñeeⁿ: "Tintseiqueeⁿ ts'om' 'naaⁿ' x'ia'". 8Sa̱a̱ juu ljeii'ñeeⁿ teil'uee'ñe jnaⁿ na s'aana' na tyotseiqueeⁿna' ts'o̱o̱ⁿ jndye nnom natia. Ee yuu na ticuaa ljeii'ñeeⁿ m'aaⁿ ts'ooñe jnaⁿ. 9Tyowaa xjeⁿ na tîcaljeii chiuu matsa̱'ntjom ljeii na tqueⁿ Moisés, xjeⁿ'ñeeⁿ tîcatsei'ndaa'na' ntyjiiya na ñeseitjo̱o̱ndyo̱ nnomna', sa̱a̱ quia na sei'no̱ⁿ'a chiuu matsa̱'ntjomna', quia jo' ljeiya na wando' jnaⁿ, na wjaañ'oomna' ja na ntsuundyo̱. 10Ndo' juu ljeii'ñeeⁿ na ts'iaaⁿ'na' na nñequiaana' na nndaya na ticantycwii na wando̱'a, teijndaa'yuu na nntsuundyo̱ cantyja 'naaⁿ'na'. 11Ee juu jnaⁿ teil'uee'ñena' ljeii'ñeeⁿ na tquiu'nn'aⁿna' ja ndo' tqueⁿna' na nntsuundyo̱. 12Jo' chii nquii ljeii'ñeeⁿ lju' cwiluiiñena' cantyja 'naaⁿ'na', ndo' ñ'oom na matsa̱'ntjom cwiluiiñena' na lju', mati xcwe ndo' jeeⁿ yana'. 13Quia jo' ¿aa ñe'catsona' na ljeii na cwiluiiñe na yana' tjañ'oomna' ja na nntsuundyo̱? Meiⁿchjoo nchii ljo'. Juu jnaⁿ na waana' quii' ts'o̱o̱ⁿ, seijndaa'ñena' na nntsuundyo̱ ndo' t'mo̱ⁿ jndaa'ñena' na jnaⁿ jo', juu jo' teil'uee'ñena' cwii na jeeⁿ ya ndo' laa'ti waa na juu ñ'oom na matsa̱'ntjomna' t'mo̱ⁿna' na jeeⁿ tia tseixmaⁿ jnaⁿ. 14Manquiuuya na tquiaa Espíritu ljeii na matsa̱'ntjomna'. Sa̱a̱ nc'e na ts'aⁿ ja matseijomna' cantyja 'naⁿya na cwiluiindyo̱ ts'aⁿ na seijnda jnaⁿ, na tyeⁿ mandi'ntjo̱ⁿya nnomna'. 15Tileicatsei'no̱ⁿ'a chiuu na matjo̱ⁿya na tileicats'aaya ljo' na ñe'cats'aa, yacheⁿ mats'aayo̱ya majo'to ljo' na jeeⁿ jndo̱ya. 16Sa̱a̱ quia na mats'aa yuu na tiñe'cats'aa, matsei'no̱ⁿ'a na jeeⁿ ya juu ljeii na matsa̱'ntjomna'. 17Ndo' na ljo', ma'mo̱ⁿna' na nchii nnco̱ mats'aa. Juu jnaⁿ na m'aaⁿ naquii' ts'o̱o̱ⁿ mach'eena' na ljo'. 18Ndo' ntyjiiya nc'e na ts'aⁿ ja, tjaa'naⁿ cwii na matseixmaⁿya na nts'aa yuu na ya. L'ue ts'o̱o̱ⁿ na nnts'aa yuu na ya sa̱a̱ leicanda̱a̱ nnts'aa. 19Juu na ya na ñe'cats'aa, ticats'aa jo', ñequii'cheⁿ natia na tiñe'cats'aa, juu jo' mats'aa. 20Quia jo' xeⁿ juu na tiñe'cats'aa mats'aa, nchii mannco̱tya̱ mats'aa jo'. Juu jnaⁿ na m'aaⁿ quii' ts'o̱o̱ⁿ, juuna' mach'eena' na ljo'. 21Jo' chii luaa waa na maljeiya cantyja 'naⁿya. Quia na matseijndo̱ na nnts'aa yuu na ya na l'ue ts'o̱o̱ⁿ, yacheⁿ maljeiya na m'aaⁿ natia naquii' ts'o̱o̱ⁿ. 22Ee nnco̱ jeeⁿ neiⁿncoo' ntyjii ljeii 'naaⁿ' Ty'o̱o̱ts'om na tquiaaⁿ nnom Moisés, 23sa̱a̱ maqua̱ⁿ cwenta naquii' seii'a m'aaⁿ cwii na matseiweñe nacjoo' juu na m'aaⁿ' ts'o̱o̱ⁿ na ma'mo̱ⁿna' na cats'aa, majuu jnaⁿ na matsa̱'ntjomna' seii'a, na maleiñ'oomna' ja pra̱so. 24Jeeⁿ ndya' nty'iaa'ndyo̱. ¿'Ñeeⁿ nnda̱a̱ nntseicandyaañe ja ñequio seii'a na wjaañ'oomna' ja na nntsuundyo̱? 25Jeeⁿ ndya' quianl'uaa' Ty'o̱o̱ts'om na macanda̱ jom nnda̱a̱ nncwji'n'maaⁿñê ja nc'e Taya Jesucristo. Je' je' matsei'no̱ⁿ'a na tseixmaⁿya na cju'ndyo̱ cja̱ jo nnom ljeii 'naaⁿ' Ty'o̱o̱ts'om na matsa̱'ntjomna'. Sa̱a̱ cantyja 'naaⁿ' na ts'aⁿ jnaⁿ ja ndicwaⁿ m'aaⁿya nacje 'naaⁿ' jnaⁿ.
Romanos 7


1We xuee cwii tjo̱o̱ na nncuee' xuee pascua ñequio xuee na cwicwa' nn'aⁿ ntyoo' na tjaa ndaaljo' tjaquiee'. Ndo' ntyee na cwiluiitquiendye ñequio nn'aⁿ na cwit'mo̱o̱ⁿ ljeii na tqueⁿ Moisés, tyol'ueendyena chiuu nl'ayoona na nñe'quio'nn'aⁿna Jesús cha nnt'uena jom, ndo' na nla'cuee'na jom. 2Jla'tiuuna, jluena nda̱a̱ ntyjeena: —Sa̱a̱ ticat'ua̱a̱ya jom xcwe ncuee, tints'aana' na nla'wendye nn'aⁿ nacjooya. 3Tyom'aaⁿ Jesús tsjoom Betania, waa' Simón, ts'aⁿ na ñechuu tycu lepra. Yocheⁿ na meindyuaandyena nacañoom' meiⁿsa, tue'cañoom cwii yuscu na malei'ñ'oom cwii tsioo na tuii ñ'eⁿ tsjo̱' canchii' na jndyu alabastro. Ñjom ncheⁿ' na jndyu nardo na jeeⁿ cachi, ndo' jeeⁿ jndana'. Tyjeeⁿ yuu na ta̱'tyeⁿ tsioo'ñeeⁿ, chii tu'nquioom ncheⁿ'ñeeⁿ xqueⁿ Jesús. 4Nt'om nn'aⁿ na m'aⁿ jo' jo' jla'lioo'ndyena nacjoo' yuscu'ñeeⁿ. Jluena nda̱a̱ ntyjeena: —Jeeⁿ ndya' cwe'chi ncheⁿ' 'naaⁿ'aⁿ na seicatsoom. 5Yati xeⁿ teil'uana' ee nncwinom ndyee siaⁿnto denarios nncwji'na'. S'om'ñeeⁿ nnluii naya ndyeñeeⁿ'. Jnaaⁿ' luaa' na tyola'wjeena yuscu'ñeeⁿ. 6Sa̱a̱ tso Jesús: —Ca'ndye'yo' tsaⁿm'aaⁿ'. ¿Chiuu na cwila'lioo'ndyo' ñ'eⁿñê? Ee jeeⁿ tjacañjoom' nayawaa' na s'aaⁿ ñ'eⁿndyo̱. 7Ee ja nchii ñequii'cheⁿ nnc'o̱o̱ⁿya ñ'eⁿndyo'. Sa̱a̱ ndyeñeeⁿ' ñequii'cheⁿ na m'aⁿna quii'ntaaⁿ'yo' ndo' quia na ñe'cal'a'yo' naya joona, wanaaⁿ. 8Yuscum'aaⁿ' s'aaⁿ cwanti na nnda̱a̱ nnts'aaⁿ. Jom tu'nquioom ncheⁿ' nacjoya cwii tjo̱o̱cheⁿ na nnt'iuu nn'aⁿ ja. 9Na mayuu'cheⁿ nndye'yo' nntsjo̱o̱, meiⁿyuucheⁿ na nñe'quia nn'aⁿ ñ'oom cha'waa tsjoomnancue na macwji'n'maaⁿñe Ty'o̱o̱ts'om nn'aⁿ, maxjeⁿ nla'neiⁿna cantyja 'naaⁿ' naya na s'aa yuscum'aaⁿ' cha ticatsuu ñ'oom cantyja 'naaⁿ'aⁿ. 10Jnda̱ tuii na luaa', quia jo' Judas Iscariote, cwindye nn'aⁿ na canchoo'wendye, tjaaⁿ na m'aⁿ ntyee na cwiluiitquiendye na nntseijndaa'ñê ñequio joona na nñequiaaⁿ cwenta Jesús lueena. 11Jnda̱ na jndye naⁿ'ñeeⁿ na ljo' nnts'aaⁿ tquiaana' na jeeⁿ neiiⁿna. T'maⁿna na nñe'quiana s'om nnoom. Quia jo' Judas tyol'uee'ñetyeeⁿ chiuu ya nnts'aaⁿ na nñequiaaⁿ cwenta Jesús lueena. 12Quia jo' xuee na cwiwityeⁿ ncuee na cwicwa' nn'aⁿ judíos tyoo' na tjaa ndaaljo' tjaquiee', mañejuu xuee na cwila'cwjeena canmaⁿ nch'u, nn'aⁿ na cwila'jomndye ñ'eⁿ Jesús ta'x'eena nnoom, jluena: —¿Yuu l'ue ts'om' na nntsaalajndaa'ndyô̱ cantyja 'naaⁿ' xuee pascua, na nleiñ'oom' na nlqui' catsmaⁿ chjoo? 13Ndo' jñoom we nn'aⁿ na cwila'jomndye ñ'eⁿñê cwii l'aa. Tsoom nda̱a̱na: —Catsa'quie'yo' quii' tsjoom. Jo' jo' nliu'yo' cwii tsaⁿs'a na maleiñ'oom cwii tsjoo ndaatioo. Catsaantyjo̱'yo' naxeeⁿ'eⁿ. 14Yuu na nncjaaqueⁿ'eⁿ candu'yo' nnom ts'aⁿ na waa': "Luaa matso nqueⁿ na matsa̱'ntjoom jaa: ¿yuu waa cuarto na nlcwaa'a na nntseit'maaⁿ'ndyo̱ xuee pascua ñequio nn'aⁿ na cwila'jomndye ñ'eⁿndyo̱?" 15Juu tsaⁿ'ñeeⁿ m'mo̱o̱ⁿ cwii cuarto t'maⁿ w'aa nandye teicantyjoo'. Maniom canda̱a̱' 'naⁿ na macaⁿna' na nncuaa xuee. Jo' calajndaa'ndyo' nantquie na nlcwaa'a ñ'eⁿndyo'. 16Ndo' ty'e we naⁿ'ñeeⁿ. Quia na tquiena tsjoom'ñeeⁿ jliuna cha'xjeⁿ na jnda̱ tsoom nda̱a̱na. Jo' jo' jla'jndaa'ndyena nantquie na nlcwa'na na nla't'maaⁿ'ndyena xuee pascua. 17Cwe' tmaaⁿya, xjeⁿ na tyje'cañoom Jesús ñequio nn'aⁿ canchoo'we na cwila'jomndye ñ'eⁿñê. 18Yocheⁿ na meindyuaandyena nacañoom' meiⁿsa na cwicwa'na, tso Jesús nda̱a̱na: —Mayuu'cheⁿ candye'yo' nntsjo̱o̱, cwiindyo' 'o na macwa' ñ'eⁿndyo̱ nñequiaa cwenta ja luee nn'aⁿ. 19Ñ'oomwaa' jeeⁿ ndya' seichjoo'na' n'omna. To̱'na cwii ndo' cwiindyena ta'x'eena nnoom, jluena: —¿Aa ndya' nnts'aana' na ja? 20Quia jo' tsoom nda̱a̱na: —Cwii 'o na canchoo'wendyo', cwii ts'aⁿ na cwinchjeendyô̱ tyoo' ñ'eⁿñe ts'om xio jom nñequiaaⁿ cwenta ja. 21Ee na mayuu'cheⁿ, ja na cwiluiindyo̱ ts'aⁿ na jnaⁿ cañoom'luee, maxjeⁿ wjaañ'oomna' ja na nnc'io̱ cha'xjeⁿ na matso ljeii 'naaⁿ' Ty'o̱o̱ts'om. Sa̱a̱ jeeⁿ nty'iaa'ñe ts'aⁿ na mañequiaa cwenta ja, yaticheⁿ xeⁿ tîcaluiiñe tsaⁿ'ñeeⁿ. 22Yocheⁿ na cwicwa'na, to'ñom Jesús tyoo', tquiaaⁿ na quianl'uaa' Ty'o̱o̱ts'om. Jnda̱ jo' tyjeeⁿ juuna', tquiaaⁿ nda̱a̱na. Tsoom: —Cato'ñoom'yo', cwa'yo' tyoo'waa, ee cwiluiiñena' seii'a. 23Mati to'ñoom cwii waso na ñjom ndaa winom. Jnda̱ na tquiaaⁿ na quianl'uaa' Ty'o̱o̱ts'om, quia jo' tquiaaⁿ juuna' nda̱a̱na, cha'tsondyena ta̱na. 24Ndo' tsoom nda̱a̱na: —Ndaa winomwaa cwiluiiñena' nioom'a na nnquioo na nncwji'n'maaⁿndyo̱ jndyendye nn'aⁿ. Ñ'eⁿ juuna' maqua̱ⁿtya̱ⁿya ñ'oom xco. 25Candye'yo' nntsjo̱o̱ na mayuu'cheⁿ taxoc'uannda'a winom hasta juu xuee na nnc'uaxco̱ juuna' quia na nntsa̱'ntjom Ty'o̱o̱ts'om. 26Ndo' jnda̱ na tana luantsa, jlui'na jo' jo'. Ty'ena ta Olivos. 27Quia jo' tso Jesús nda̱a̱na: —Tsjom je' cha'tsondyo' 'o nntjei'ndyo' ñ'eⁿndyo̱. Ee ljeii 'naaⁿ' Ty'o̱o̱ts'om matsona': "Nntseicua̱'a ts'aⁿ na mach'ee cwenta canmaⁿ, ndo' canmaⁿ ntsmeiiⁿ'eⁿ nnt'oom'ndyeyo'." 28Sa̱a̱ tso Jesús: —Ndo' ja quia jnda̱ na mawando̱'xco̱ nncjo̱jndya̱a̱ ts'o̱ndaa Galilea, xeⁿ jnda̱ nntsaantyjo̱'yo'. 29Quia jo' tso Pedro nnoom: —Meiiⁿ cha'tsondye naⁿm'aⁿ' nntjeii'ndyena ñ'eⁿndyu', sa̱a̱ ja tijoom cwji'ndyo̱ ñ'eⁿndyu'. 30T'o̱ Jesús, tsoom nnom: —Ñ'oom na mayuu' matsjo̱o̱ njom', tsjom je' cwii tjo̱o̱cheⁿ na nnda̱a̱' we ndii' na matseixuaa caxtijndyo, sa̱a̱ 'u xjeⁿ'ñeeⁿ jnda̱ ndyee ndii' jnda̱ tjei'ndyu' ñ'eⁿndyo̱. 31Sa̱a̱ Pedro yacheⁿ jndeii' ñ'oom t'o̱o̱ⁿ: —Meiiⁿ c'io̱ ñ'eⁿndyu', sa̱a̱ tijoom cwji'ndyo̱ cantyja 'naⁿ'. Ndo' cha'tso nc'iaaⁿ'aⁿ majo'ti jluena. 32Quia jo' tquiena cwii joo na jndyu Getsemaní. Tsoom nda̱a̱na: —Cwindyuaandyo' ñjaaⁿñe yocheⁿ na jo̱ luaa' na nntseina̱ⁿya nnom Ty'o̱o̱ts'om. 33Jo' chii tjatyeeⁿ, tjañ'oom Pedro ñ'eⁿ Jacobo ñ'eⁿ Juan. Ndo' jnaⁿna' na t'maⁿ matsei'ndaa'na' ntyjeeⁿ ndo' jeeⁿ matseichjoo'na' ts'oom. 34Tsoom nda̱a̱ naⁿ'ñeeⁿ: —Jeeⁿ matseichjoo'na' ts'o̱o̱ⁿ hasta jom ndyowe' ts'o̱o̱ⁿ. Caljoo'ndyo' ljooñe. C'om'c'eendyo', nchii cwinda'yo'. 35Quia jo' tjatjatyeeⁿcheⁿ, tjacwanquioom nomtyuaa. Tyocaaⁿ nnom Ty'o̱o̱ts'om xeⁿ wanaaⁿ tintjoom nawi' na meiⁿndoo'na' jom juu xjeⁿ'ñeeⁿ. 36Tsoom: —Tsotya̱ya, 'u cha'tso nnda̱a̱ nntsa'. Catseicandyaandyu' ja na ticwino̱o̱ⁿya nawi'waa. Sa̱a̱ catsa' cha'xjeⁿ na l'ue ts'om' nncu' nchii cha'xjeⁿ na l'ue ts'o̱o̱ⁿ ja. 37Quia jo' jndyolcwe' Jesús na m'aⁿ ndyee naⁿ'ñeeⁿ. Ndo' ljeiiⁿ na cwindana. Tsoom nnom Pedro: —Aa ndi' Simón, ¿aa wa'tsu'? ¿Aa maxjeⁿ tîcanda̱a̱ nntsa' na ticatsu' meiⁿ ñe'cwii hora? 38Ñequii'cheⁿ c'om'c'eendyo' na calaneiⁿ'yo' nnom Ty'o̱o̱ts'om cha ticjaachuuna' 'o quia na ñe'cats'aana' xjeⁿ 'o. Jeeⁿ m'aaⁿc'ee' ts'om ts'aⁿ na nnts'aa yuu na ya, sa̱a̱ nc'e na ts'aⁿ tseixmaⁿ, tileicanaaⁿñe na nnts'aa na ljo'. 39Jnda̱ jo' cwiicheⁿ ndii' tjannaaⁿ'aⁿ. Mañejooti ñ'oom seineiiⁿ nnom Ty'o̱o̱ts'om. 40Quia na jndyolcwe'nnaaⁿ'aⁿ na m'aⁿna, majo'ti ljeiiⁿ na cwindana, ee jeeⁿ tyeⁿ waa na maleichuu tsaⁿtsjom joona. Ndo' meiⁿ cwe' ticaliuna ljo' nluena nnoom. 41Tjannaaⁿ'aⁿ na nntseineiiⁿ nnom Ty'o̱o̱ts'om ndo' quia tyjeeⁿ'eⁿ na jnda̱ ndyee ndii' na m'aⁿna, tsoom nda̱a̱na: —Cwa ndicwaⁿ cwinda'yo' na cwita'jndyee'yo'. Malei'tyeⁿ. Jnda̱ tue'ntyjo̱ xjeⁿ 'naⁿya. Je' mannt'ue nn'aⁿ na wi'ndye ja na cwiluiindyo̱ ts'aⁿ na jnaⁿ cañoom'luee. 42Quicantyja'yo'. Cjaaya. Luaa' mandyocwjee'cañoom juu ts'aⁿ na tjacatio cwenta ja luee nn'aⁿ. 43Ndicwaⁿ matseineiⁿ Jesús ndo' tyjee'cañoom Judas, cwii joo nn'aⁿ na canchoo'wendye. Ñ'eeⁿ cwii tmaaⁿ' nn'aⁿ ñ'eⁿñê na cwilei'cho ncjo espadas ñequio n'oom nch'io. Naⁿ'ñeeⁿ nn'aⁿ 'naaⁿ ntyee na cwiluiitquiendye, ñequio nn'aⁿ na cwit'mo̱o̱ⁿ ljeii na tqueⁿ Moisés ñequio nn'aⁿ na cwiluiitquiendye naquii' tsjoom. 44Ndo' Judas, ts'aⁿ na tquiaa cwenta jom luee naⁿ'ñeeⁿ, jnda̱ t'mo̱o̱ⁿ 'naaⁿ nda̱a̱na chiuu nnts'aaⁿ. Tsoom: —Juu ts'aⁿ na nnc'ua ntsmaⁿ', majom jo'. Tyeⁿ cat'ue'yo' jom ndo' tsaañ'om'yo' jom. Cal'a'yo' cwenta na ticalacanom'yo' jom. 45Ndo' quia tquie'cañomna Jesús, mantyja seicandyoo'ñê, tsoom nnom Jesús: —Xmaⁿndyu' Maestro. Ndo' t'om ntsmaⁿ' tsaⁿ'ñeeⁿ. 46Quia jo' jla'cjaa lueena Jesús. Tyeⁿ t'uena jom. 47Cwii ts'aⁿ na matseijomñe ñ'eⁿ Jesús na meintyjee' jo' tjeiiⁿ'eⁿ xjo espada 'naaⁿ'aⁿ. Tioom juuna' mosoo' nquii tyee na cwiluiitquieñe. Jno̱ⁿ tsua'qui. 48Ndo' tso Jesús nda̱a̱na: —Jnda'jom tquio'cat'ue'yo' ja cha'cwijom tquio'yo' nacjoo' cwii tsaⁿcanch'ue na cho'yo' ncjo espadas ñ'eⁿ n'oom nch'io. 49'Io ndii 'io ñet'o̱o̱ⁿya quii'ntaaⁿ'yo' na ñet'mo̱o̱ⁿya nda̱a̱'yo' naquii' wats'om t'maⁿ sa̱a̱ tîcat'ue'yo' ja. Ñecuaa ee cwiluii na luaa' cha catseicanda̱a̱'ñena' ljeii 'naaⁿ' Ty'o̱o̱ts'om na waa. 50Quia jo' cha'tsondye nn'aⁿ na cwila'jomndye ñ'eⁿ Jesús, jlei'nomna, 'ndyena jom na ñenqueⁿ. 51Ndo' jo' jo' m'aaⁿ cwii tsaⁿs'andyua na tjantyjo̱o̱ⁿ naxeⁿ' Jesús. Macanda̱ chu'tyjooñê cwii sábana. Mati jom t'ue naⁿ'ñeeⁿ. 52Sa̱a̱ jom je' jluii'ñê naquii' sábana 'naaⁿ'aⁿ, 'ñeeⁿ juuna', jlei'noom na ñecasei'ñê. 53Quia jo' ty'eñ'omna Jesús jo nnom nquii tyee na cwiluiitquieñe nda̱a̱ ntyjentyeeñe. Jo' jo' tjomndye cha'tsondye ntyee na cwiluiitquiendye ñequio nn'aⁿ na cwiluiitquiendye naquii' tsjoom ñequio nn'aⁿ na cwit'mo̱o̱ⁿ ljeii na tqueⁿ Moisés. 54Ndo' Pedro tquiacheⁿ tquia tjantyjo̱o̱ⁿ. Macanda̱ tuee'tyeeⁿ tach'eeⁿ' waa' tyee na cwiluiitquieñe. Jo' jo' tjacjom nacañoom nn'aⁿ na cwindye'ntjom wats'om t'maⁿ. Tyotseiwiñê 'ndyoo chom. 55Quia jo' ntyee na cwiluiitquiendye ñequio cha'tsondye naⁿman'iaaⁿ cwentaa nn'aⁿ judíos tyol'ueena nn'aⁿ na calue ñ'oom cantu nacjoo' Jesús cha nnda̱a̱ nleijndaa' jnaaⁿ'aⁿ na cueeⁿ'eⁿ. Sa̱a̱ tileicaliuna. 56Ee majndye nn'aⁿ ty'enquia ñ'oom na cwe' cantu sa̱a̱ tiñecwii ñ'oom tquiana jo' chii ticalui'yuu' ñ'oom'ñeeⁿ nacjoom'm. 57Jnda̱ jo' tei'cantyja nt'omcheⁿ nn'aⁿ na tquia cwiicheⁿ ñ'oom na tiyuu' nacjoom'm, jluena: 58—Jâ jndya̱a̱yâ na tso tsaⁿm'aaⁿ' na jom nntseityueeⁿ'eⁿ wats'om t'maⁿwaa na l'a nn'aⁿ, ndo' ñendyee xuee nnts'aaxcoom cwiicheⁿ na nchii nn'aⁿ nl'a. 59Sa̱a̱ meiiⁿ jluena ñ'oomwaa', maxjeⁿ ticatjoom' ñ'oom. 60Quia jo' teintyjee' nquii tyee na cwiluiitquieñe xcwe quii' ntaaⁿna, tax'eeⁿ 'ndyoo Jesús, tsoom: —¿Aa maxjeⁿ meiⁿcwii ñ'oom tic'o̱'? ¿Chiuu waayuu cantyja 'naaⁿ' ñ'oom na cwituee'na nacjo'? 61Sa̱a̱ Jesús ñemaaⁿ'cheeⁿ m'aaⁿ. Meiⁿcwii ñ'oom tic'o̱o̱ⁿ. Quia jo' juu tyee na cwiluiitquieñe tax'eeñennaaⁿ'aⁿ, tsoom: —¿Aa 'u cwiluiindyu' Cristo, Jnda nquii Ty'o̱o̱ts'om na cwila't'maaⁿ'ndyô̱? 62T'o̱ Jesús, tsoom: —Mayuu' na jo' ja. Ndo' nnty'ia'yo' ja na cwiluiindyo̱ ts'aⁿ na jnaⁿ cañoom'luee na nncwa'catya̱ⁿ ntyjaa' Ty'o̱o̱ts'om ntyjaya na jom matseixmaⁿñ'eeⁿ cha'tso nnom najnda̱ na nndyo̱cua̱ya, na nnaaⁿ cañoom'luee ñequio nchquiu. 63Quia jo' juu tyee na cwiluiitquieñe jndii'ñê tsca'nnoom na lioom'm, tsoom: —¿Aa cwimacaⁿtina' 'ñeeⁿ nñequiotjei'yuu'ndyeti jnaaⁿ'aⁿ? 64'O macwindye'yo' ñ'oom ntjeiⁿ na matseineiiⁿ nacjoo' Ty'o̱o̱ts'om. ¿Chiuu cwilatiuu'yo' ñ'eⁿñê? Ndo' cha'tsondyena ñe'cwii jla'jomndyena na waa jnaaⁿ'aⁿ ndo' tseixmaaⁿ na cueeⁿ'eⁿ. 65Cwantindyena to̱'na na tyojñomna ndaajnaⁿ' jom. Jla'cata̱'na nnoom, tyotmeiiⁿ'na nda' jom, jluena: —Cjaawee' 'ndyo' 'ñeeⁿ tquiaa 'u. Mati nn'aⁿ na cwil'a cwenta wats'om tyoñe'quiana nda' watmeiiⁿ nnoom. 66Yocheⁿ na m'aaⁿ Pedro jo nacje, tach'eⁿ w'aa'ñeeⁿ, tjantyjaa' cwii yuscu jom na mandi'ntjom nnom tyee na cwiluiitquieñe. 67Quia na ljeiiⁿ Pedro na matseiwiñe 'ndyoo chom, quiee tyonty'iaaⁿ'aⁿ tsaⁿ'ñeeⁿ. Tsoom: —'U mati ñeñ'eⁿ' ñ'eⁿ Jesús, ts'aⁿ tsjoom Nazaret. 68Sa̱a̱ tjei'ñe Pedro, tsoom: —Ja ticwajnaⁿ'a tsaⁿ'ñeeⁿ. Meiⁿchjoo ticaljeiiya ñ'oom na matsu' luaa'. Jnda̱ jo' teiño̱o̱ⁿ nacañoom nn'aⁿ, tjaaⁿ yuu waa 'ndyoots'atiom. Xjeⁿ'ñeeⁿ mana seixuaa caxtijndyo. 69Ndo' majuu yuscu na mandi'ntjom, cwiicheⁿ cwii ndii' nty'iaa'nnaaⁿ'aⁿ Pedro. To̱o̱ⁿ'o̱ⁿ na tsonnaaⁿ'aⁿ nda̱a̱ nn'aⁿ na m'aⁿ jo' jo': —Tsaⁿm'aaⁿ' maxjeⁿ cwiindye joona jom. 70Ndo' Pedro tjei'ñennaaⁿ'aⁿ. Ndo' tiyocheⁿ majluennda' nn'aⁿ na meintyjee' jo' jo' nnoom: —Mayuu'cheⁿ cwiluiindyu' cwii joona. Ts'aⁿ Galilea 'u ee ljo'yu ñ'oom na matsei'neiⁿ' cha'na cwila'neiⁿ joona. 71Quia jo' to̱o̱ⁿ'o̱ⁿ na tju' cheⁿnqueⁿ ñ'omwi' nacjoom'm, ndo' tsoom na ntyjiicheⁿ Ty'o̱o̱ts'om na mayom'm. Tsoom: —Meiⁿchjoo ticwajnaⁿ'a ts'aⁿ na cwindu'yo' luaa'. 72Ndo' mañoom' seixuaa caxtijndyo na jnda̱ we ndii'. Quia jo' tjañjoom' ts'om Pedro ñ'oom na tso Jesús nnoom: "Cwii tjo̱o̱cheⁿ na nntseixuaa caxtijndyo we ndii', sa̱a̱ 'u je' jnda̱ ndyee ndii' macwji'ndyu' cantyja 'naⁿya." Ndo' quia tjañjoom' ts'oom ñ'oommeiⁿ', jeeⁿ ndya' tyoty'ioom.
Marcos 14


1Maja Pablo ñequio Timoteo cwiluiindyô̱ nn'aⁿ na cwindye'ntjomtyeⁿ nnom Jesucristo, cwilaljeiiyâ cartawaañe, cwilacwano̱o̱ⁿyâ juuna' na m'aⁿ' 'o na cwila'yu'yo' tsjoom Filipos na cwila'jomndyo' ñ'eⁿ Cristo Jesús, ñequiondyo' 'o na cwijndo'yo' ts'iaaⁿ 'naaⁿ' Ty'o̱o̱ts'om ñequio 'o na cwindye'ntjom'yo' nda̱a̱ tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ. 2Nquii Tsotya̱a̱ya Ty'o̱o̱ts'om ñequio Ta Jesucristo quiana na canda̱a̱'ya nnto'ñoom'yo' naya na la'xmaⁿna ñequio juu na tjaa ñomtiuu c'oom ts'aⁿ jo nda̱a̱na. 3Cwii cwii ndii' na macjaañjoom' ts'o̱o̱ⁿya 'o, nnom Ty'o̱o̱ts'omya, mañequiaya na quianl'uaaⁿ'aⁿ cantyja 'naⁿ'yo'. 4Quia na matseina̱ⁿya nnoom, ñequio na neiⁿya macaⁿ'a na cateijneiⁿ 'o na cha'tsondyo'. 5Ee cantyjati xuee najndyee hasta xjeⁿ je'cheⁿ, ñecwii cwila'jomndyô̱ naquii' ts'iaaⁿ na cwiñequiaayâ ñ'oom naya 'naaⁿ' Ty'o̱o̱ts'om. 6Ee ntyjiiyaya na juu ts'iaaⁿ nayawaañe na to̱' Ty'o̱o̱ts'om naquii' n'om'yo', ñe'cwii tco nnts'aaⁿ na nncjaacanda̱a̱'ñ'eⁿna' hasta xjeⁿ na nncwjee'nnda' Jesucristo. 7Maxjeⁿ maty'iomyana' na luaa' m'aaⁿ' ts'o̱o̱ⁿya cantyja 'naaⁿ cha'tsondyo' ee na jeeⁿ jnda ntyjiiya 'o na cwila'jomndyo' ñ'eⁿndyo̱ naya na matseixmaⁿ Ty'o̱o̱ts'om, meiiⁿ na m'aaⁿya w'aancjo oo meiiⁿ na meiⁿntyja̱a̱'a jo nda̱a̱ naⁿmaⁿn'iaaⁿ na mawaño̱ⁿ'a ñ'oom naya 'naaⁿ'aⁿ oo na mañequiaya ñ'oom nda̱a̱ nn'aⁿ cantyja na macwji'n'maaⁿñê nn'aⁿ. 8Ee mantyjiijndaa'ñe Ty'o̱o̱ts'om na jeeⁿ jnda ntyjiiya 'o nc'e juu na m'aaⁿ Jesucristo na jeeⁿ candya' ts'oom 'o cha'xjeⁿ na jeeⁿ wi' ts'om yuscu jnaaⁿ na 'ndaañe. 9Macaⁿ'a nnom Ty'o̱o̱ts'om na nnc'om'ti'yo' na jnda nquiu'yo' nc'iaa'yo', ñequio na jndo̱'ti n'om'yo' ndo' na nla'no̱ⁿ'ti'yo' cha'tso, 10cha nnda̱a̱ nntjei'yo' cwenta cwaaⁿ cwii nnom na xcweti tseixmaⁿna'. Ee na ljo' nnda̱a̱ nnc'om lju'ndyo' na cwitsam'aⁿ'ti'yo' quii'ntaaⁿ nn'aⁿ, meiⁿ ticalaxmaⁿ'yo' nn'aⁿ na cwila'tjo̱o̱ndye jo nnom Cristo xuee quia na nncwjee'nnaaⁿ'aⁿ, 11ndo' na luaa', nleil'uee'ñe Jesucristo joo na jnda̱ jla'jomndyo' ñ'eⁿñê na nntseijomna' joona' cha'cwijom cwii ntjom na cwiwe' na cantyja 'naaⁿ joona' nntseit'maaⁿ'ñena' Ty'o̱o̱ts'om. 12'O nn'aⁿya na cwila'yu'yo', l'ue ts'o̱o̱ⁿ na cala'no̱ⁿ'yo' na joo nawi'meiiⁿ na matjo̱ⁿya, mayuu'cheⁿ cwiteijndeiina' na 'oonndye nn'aⁿ ñ'oom naya na macwji'n'maaⁿñe Ty'o̱o̱ts'om nn'aⁿ. 13Ee cha'tso nn'aⁿ na m'aⁿ wats'iaaⁿ ñequio nt'omcheⁿ nn'aⁿ, manquiuyana na m'aaⁿya w'aancjo nc'e na majo̱ntyjo̱ya cantyja 'naaⁿ' Cristo. 14Ndo' majndyeti nn'aⁿ na cwila'yu' na cwinty'iaana na m'aaⁿya pra̱so, cwin'omt'maaⁿ'ndyena n'omna na ti'maaⁿ' n'omna cwilaneiⁿna ñ'oom' Ty'o̱o̱ts'om ñequio na cwicantyjaa' n'omna Ta Jesús. 15Ñ'oom na mayuu' na cwantindye joona cwilaneiⁿna ñ'oom'ñeeⁿ na ta̱a̱' n'omna ja ndo' ñequio na ñe'cwinom'na ja, sa̱a̱ nt'omcheⁿ ñequio na xcwee' n'om cwil'ana ts'iaaⁿ'ñeeⁿ. 16Sa̱a̱ nt'omndyena cwiñequiana ñ'oom'ñeeⁿ na ñequii'cheⁿ m'aaⁿ' n'omna cantyja 'naaⁿ nquieena, tixcwee' n'omna ee cwila'tiuuna na cwil'ana na ljo', cha nnchjeetina' ja na m'aaⁿya pra̱so, 17sa̱a̱ nt'omndyena cwiñe'quiana ñ'oom'm ee na jnda nquiuna ja. Ee cwila'no̱ⁿ'yana na ty'iom Ty'o̱o̱ts'om tis'aaⁿ ja na nncwintyja̱a̱'a jo nda̱a̱ naⁿmaⁿn'iaaⁿ tsjoomwaañe. S'aaⁿ na ljo' ee l'ue ts'oom na nncwji'yuu'ndyo̱ ñ'oom naya 'naaⁿ'aⁿ nda̱a̱na. 18Sa̱a̱ meiiⁿ na luaa' waa tjaa na coch'eena' ja, ee meiiⁿ na xcwee' n'omna oo na aa tixcwee' n'omna na cwiñequiana ñ'oom cantyja 'naaⁿ' Cristo, m'aaⁿya na neiⁿya na ljo'. Ndo' nnc'o̱o̱ⁿtya̱ya na neiⁿya, 19ee ntyjiiya na cha'tso nmeiiⁿ' nntseijndaa'ñena' na nndyaandyo̱ w'aancjo nc'e na cwilaneiⁿ'yo' nnom Ty'o̱o̱ts'om cantyja 'naⁿya ndo' na mateijndeii nquii Espíritu na cwiluiiñe Jesucristo ja. 20Ee ntyjaa'ya cwii ts'o̱o̱ⁿ na tixonquiaa Ty'o̱o̱ts'om na nnts'aa cwii na cantyja 'naaⁿ' jo' nlui'jnaaⁿ'ndyo̱, xeⁿ nchii ñequio na t'maⁿya ts'o̱o̱ⁿ nnda̱a̱ nntseina̱ⁿ nda̱a̱ cha'tsondye nn'aⁿ ndo' na maje' ndo' 'iocha luaa' nleitquioo' cantyja 'naⁿya na tjacantyja na t'maⁿ cwiluiiñe Cristo, meiiⁿ na nncwando̱'tya̱ oo meiiⁿ na nntseicuee'tona' ja. 21Ee cantyja 'naⁿya, meiiⁿ xeⁿ nncwando̱'a, maxjeⁿ nnom Cristo nndi'ntjo̱ⁿya, ndo' xeⁿ nla'cuee'na ja, majo' t'maⁿti naya 'naⁿya. 22Sa̱a̱ xeⁿ na aa nncwando̱'tya̱ nnda̱a̱ nnts'aatya̱ ts'iaaⁿ 'naaⁿ' Ta Jesús, jo' chii ticaljeii cwaaⁿ cwii na we joo nmeiⁿ' na nncwjii'ndyo̱. 23Ee quii'ntaaⁿ we nmeiⁿ', jeeⁿ jndei'na' cwaaⁿ cwii na nncwjii'ndyo̱ nayati, ee xeⁿ nnc'io̱ nncjo̱ na m'aaⁿ Cristo, na juu jo' jndati tseixmaⁿna' cantyja 'naⁿya, 24sa̱a̱ cantyja 'naaⁿ' cwiicheⁿ luaa' macaⁿna' na nncwando̱'tya̱ cha cateijndeiina' 'o. 25Ndo' na mantyjiiyaya na ljo', matsei'no̱ⁿ'a na nnc'o̱ⁿtya̱ cantyja 'naⁿ'yo' cha nnteijndeiina' 'o na nntsatsati'yo' cantyja 'naaⁿ' Cristo ndo' na t'maⁿti nñequiaana' na neiⁿ'yo' na cwilayu'ya n'om'yo' ñ'eⁿ jom. 26Jo' chii na nnc'o̱o̱ⁿnnda'a quii'ntaaⁿ'yo' cha juu na neiⁿ'yo' na cwiluiindyo' cwentaa' Jesucristo, nleit'maⁿtina'. 27Luaa queⁿ'yo' cwenta: juu cantyja na cwitsam'aⁿ'yo', cjoo' n'om'yo' na matseijomna' juuna' ñequio ñ'oom naya cantyja 'naaⁿ' Cristo, quia jo' meiiⁿ na nncjo̱ nnty'ia 'o oo meiiⁿ na aa ti'cjo̱, nnda̱a̱ nndiiya ñ'oom na cwiljoo'ndyo'tyeⁿ'yo' na ñe'cwii n'om'yo' na cwila'jnda̱'yo' na cha'tsondyo' cantyja 'naaⁿ' ñ'oom na cwila'yuu'a na la'xmaaⁿya nc'e juu ñ'oom na macwji'n'maaⁿñe Ty'o̱o̱ts'om nn'aⁿ, 28na meiⁿcwii tintseicaty'uena' 'o ljo' na nl'a nn'aⁿ na jndoona 'o. Na nl'a'yo' na ljo', nntseixmaⁿna' cwii 'naaⁿ nda̱a̱ joona na nntsuundyena, sa̱a̱ cantyja 'naⁿ'yo' tseixmaⁿna' cwii 'naaⁿ na nñequiaa Ty'o̱o̱ts'om na nlui'n'maaⁿndyo'. 29Ee nchii ñequii'cheⁿ cwicanda'yo' na cwila'yu'yo' ñ'eⁿ Cristo, sa̱a̱ mati na lco'wi'na' 'o cantyja 'naaⁿ'aⁿ. 30'O ndo' mati ja mañe'cwii waa na cwila'jnda̱a̱'ya. 'O jnda̱ nty'ia'nda̱a̱'yo' chiuu waa na seijndo̱ya ndo' je' macwindye'yo' na ndicwaⁿ matseijndo̱.
Filipenses 1


1Quia tileicatseiquiiti ts'o̱o̱ⁿ na tjaa ñ'oom cantyja 'naⁿ'yo' seijndaa'ndyo̱ na nljoo'ndyo̱ na ñeⁿnnco̱ tsjoom Atenas. 2Jo' chii jño̱o̱ⁿyâ juu nn'aaⁿya Timoteo na m'aⁿ'yo', jom cwiluiiñê mosoo' Ty'o̱o̱ts'om. Matseijomñê ñ'eⁿndyô̱ na cwiñe'quiaayâ ñ'oom naya 'naaⁿ' Cristo. Tjacanoom'm 'o na nñequiaaⁿ na t'maⁿ n'om'yo' ndo' na nnc'oom'jndeii' n'om'yo' cantyja na jnda̱ jla'yu'yo'. 3Ee na l'ue n'o̱o̱ⁿyâ na meiⁿcwiindyo' 'o tintseilcwe'na' ts'om cwe' nc'e na wi' na cwitjom'yo'. Ee manquiu'yo' na maxjeⁿ mañequiaa Ty'o̱o̱ts'om na catjo̱o̱ⁿya nawi'meiⁿ'. 4Ee quia tyom'aaⁿyâ ñ'eⁿndyo' t'mo̱o̱ⁿyâ nda̱a̱'yo' na maxjeⁿ nncwino̱o̱ⁿya nawi' ndo' jnda̱ macwiluii naljo' cha'xjeⁿ na manquiu'yo'. 5Nc'e na tileicwiquiiti ts'o̱o̱ⁿ, jo' chii jño̱o̱ⁿya Timoteo na ncjacwax'eeⁿ aa ndicwaⁿ cwila'yu'ya n'om'yo' ñ'eⁿ Ty'o̱o̱ts'om ee nquiaya xeⁿ na aa jnda̱ s'aa tsaⁿjndii na jla'tjo̱o̱ndyo' ndo' jo' nnts'aana' na cwe' ts'iaaⁿ'ndyo ts'iaaⁿ na ñel'aayâ quii'ntaaⁿ'yo'. 6Sa̱a̱ je' jnda̱ jndyolcweeⁿ'eⁿ na ñet'oom Tesalónica ndo' jeeⁿ ya ñ'oom jndyoñ'oom na cwilayu'ya n'om'yo' ñ'eⁿ Ty'o̱o̱ts'om ndo' na jnda nquiu'yo' jâ. Tsoom na ñequii'cheⁿ cwijaañjoom' n'om'yo' jâ ñequio na jnda nquiu'yo' ndo' jeeⁿ queeⁿ n'om'yo' na nnty'ia'yo' jâ cha'xjeⁿ ñe'canty'iaayâ 'o. 7Jo' chii 'o nn'aⁿya, quii'ntaaⁿ cha'tso na matseijaa'ñena' nacjooyâ ñequio nawi' na cwiwino̱o̱ⁿyâ t'maⁿ waa na mañequiaana' na t'maⁿ n'o̱o̱ⁿyâ na cwiljoo'ndyo'tyeⁿ'yo' na cwila'yu'ya n'om'yo' ñ'eⁿ Ty'o̱o̱ts'om. 8Ndo' na cwindya̱a̱yâ na cwiljoo'ndyo'tyeⁿ'yo' cantyja 'naaⁿ' Ta Jesús, mach'eena' cantyja 'naaⁿyâ cha'cwijom na cwiluiindyo̱xco̱o̱yâ. 9Meiiⁿ ncjo̱o̱yâ tileicwijnda̱a̱yâ na cwiñe'quiaayâ na quianl'uaa' Ty'o̱o̱ts'om cantyja 'naⁿ'yo'. Quianl'uaaⁿ'aⁿ na waljoo'cheⁿ na neiiⁿyâ jo nnoom cantyja 'naⁿ'yo'. 10Naxuee natsjom cwitaaⁿyâ nnom Ty'o̱o̱ts'om na nñequiaaⁿ na nnty'iaanda̱a̱yâ 'o na nla'canda̱a̱'ndyo̱tya̱a̱yâ yuu na cwimatseitjo̱o̱na' na cwila'yu'ya n'om'yo' ñ'eⁿñê. 11Cwitaaⁿyâ na nquii Tsotya̱a̱ya Ty'o̱o̱ts'om ñequio Ta Jesucristo cateijndeiina jâ cha nnda̱a̱ nntsaacajndo̱o̱'nndaa'â 'o. 12Mati cwitaaⁿyâ na cateijndeii Ta Ty'o̱o̱ts'om na nncjaaquiendyo' na m'aⁿ'yo' na wi' n'om'yo' cwii cwii ntyjee'yo'. Ndo' catseicwaljoo'tina' na wi' n'om'yo' cha'tso nt'omcheⁿ nn'aⁿ cha'xjeⁿ m'aaⁿ jâ na wi' n'o̱o̱ⁿyâ 'o. 13Quiaaⁿ na nleijndeii' n'om'yo' cha nla'xmaⁿ'yo' na lju' n'om'yo' na canda̱a̱'ndyo' jo nnom Tsotya̱a̱ya Ty'o̱o̱ts'om quia na nncwjee'nnda' Ta Jesús ñequio cha'tsondye nn'aⁿ cwentaaⁿ'aⁿ.
1 Tesalonicenses 3


1Ja Pablo cwiluiindyo̱ apóstol 'naaⁿ' Jesucristo, Ty'o̱o̱ts'om ty'ioom tsiaaⁿwaañe ja nc'e na l'ue ts'oom, cha'xjeⁿ ñ'oom na jnda̱ tsoom na mañequiaaⁿ na cwita'ndo' añmaaⁿ nn'aⁿ na cwilajomndyena ñ'eⁿ Cristo Jesús. 2Matseiljeiya cartawaañe na matseicwano̱ⁿya juuna' na m'aaⁿ' 'u jndaaya Timoteo na jeeⁿ wi' ts'o̱o̱ⁿya. L'ue ts'o̱o̱ⁿ na nquii Tsotya̱a̱ya Ty'o̱o̱ts'om ndo' Ta Jesucristo cwentaaya nntio'naaⁿndyena 'u ñequio naya na la'xmaⁿna, ñequio na wi' n'omna 'u tjaañomtiuu c'oom' jo nda̱a̱na. 3Naxuee ndo' natsjom quia na matseina̱ⁿya nnom Ty'o̱o̱ts'om, ñequii'cheⁿ quijaañjoom' ts'o̱o̱ⁿya 'u. Mandi'ntjo̱ⁿya nnoom ñequio na meiⁿcwii titia ntyjii cha'xjeⁿ tyol'a nn'aⁿ tsjaaⁿ na tuiindyo̱. 4Ñequii'cheⁿ macjaañjoom' ts'o̱o̱ⁿya na tiomna' ndaa n'om njom' quia na to̱ⁿ'ndyo̱ ndo' jeeⁿ ñe'canty'iannda'a 'u cha nñequiaana' na neiⁿya. 5Macjaañjoom' ts'o̱o̱ⁿ na jeeⁿ xcwe matsei'yu'ya' ts'om' ñ'eⁿ Ty'o̱o̱ts'om. Najndyee tyotseiyu' tso'ndyo' tsaⁿtquiee Loida mati nquii tso'ndyo' Eunice ndo' mantyjiijndaa'ndyo̱ na mati 'u. 6Quia na tio̱o̱ l'o̱o̱ya nacjo', jnda' juu najndeii na matseixmaⁿ Ty'o̱o̱ts'om cha nnda̱a̱ nndi'ntjom' nnoom. Cwil'uee'ndyu' juu naya'ñeeⁿ. 7Nchii Ty'o̱o̱ts'om mañequiaaⁿ na m'aaⁿya na nquiaaya. Jom mañequiaaⁿ na laxmaaⁿya najndeii na matseixmaaⁿ ñequio na c'o̱o̱ⁿya na wi' n'o̱o̱ⁿya nn'aⁿ ndo' mati na queⁿndyo̱ cheⁿncjo̱o̱ xjeⁿ cantyja 'naaⁿya. 8Ja wa'njo̱o̱ⁿ w'aancjo, sa̱a̱ tinc'oom' na jnaⁿ' na nncwji'yuu'ndyu' cantyja 'naaⁿ' nqueⁿ na cwiluiiñê na matsa̱'ntjoom jaa, meiⁿ tinc'oom' na jnaⁿ' cantyja 'naⁿya. Ñequio najndeii na mañequiaa Ty'o̱o̱ts'om, catseijomndyu' nawi' na cwiwino̱o̱ⁿya nc'e juu ñ'oom na cwiñequiaaya na macwji'n'maaⁿñê nn'aⁿ. 9Jnda̱ tjei'n'maaⁿñê jaa ndo' maqueeⁿ'ñê jaa na calaxmaaⁿya nn'aⁿ na maqueⁿño̱o̱ⁿ cwentaaⁿ'aⁿ nchii cwe' nc'e cwii nnom na jnda̱ ñel'aaya, sa̱a̱ nc'e na luaa' jnda̱ seijndaa'ñê ndo' na m'aaⁿ na wi' ts'oom jaa nc'e cwilajomndyo̱ ñ'eⁿ Cristo Jesús ee cwii tjo̱o̱cheⁿ na ncuaa tsjoomnancue, m'aaⁿ na candya' ts'oom jaa. 10Je' ma'mo̱o̱ⁿ na candya' ts'oom jaa na jnda̱ jndyo nquii na macwji'n'maaⁿ'ñe jaa, Jesucristo. Jom seityueeⁿ'eⁿ na jndeii na matseixmaⁿ juu na mach'ee na cwiwje nn'aⁿ. Cantyja 'naaⁿ' juu ñ'oom naya na cwiñequiaaya cwito'ñoom nn'aⁿ na ticantycwii na cwita'ndo'na. 11Ty'o̱o̱ts'om ty'ioom ts'iaaⁿ ja na nñequiaya ñ'oom naya 'naaⁿ'aⁿ ndo' na cwiluiindyo̱ ts'aⁿ na majñoom ts'iaaⁿ 'naaⁿ'aⁿ na ca'mo̱o̱ⁿya juuna' nda̱a̱ nn'aⁿ na nchii judíos. 12Nc'e na luaa' jo' chii mawino̱o̱ⁿya nawi'meiiⁿ, sa̱a̱ tic'o̱o̱ⁿ na jnaaⁿ'a na ljo' ee mawajnaⁿ'a nqueⁿ na ntyjaa' ts'o̱o̱ⁿ ndo' ntyjiijndaa'ndyo̱ na waa najndeii na matseixmaaⁿ na mach'eeⁿ cwenta juu na m'aaⁿya na quit'maⁿ ts'o̱o̱ⁿya jom hasta xuee quia na nncu'xeeⁿ nn'aⁿ. 13Ñ'oom na xcweti na jnda̱ jndi' na tyoñequiaya njom', queⁿ' juuna' jo njom' cwii na ma'mo̱ⁿna' chiuu na ncjaam'aaⁿ' na matsei'yu'ya' ts'om' ndo' na c'oom' na wi' ts'om' nn'aⁿ nc'e na cwilajomndyo̱ ñ'eⁿ Cristo Jesús. 14M'aaⁿ Espíritu Santo quii' n'o̱o̱ⁿya, ñequio na mateijñeiⁿ jaa catsa' cwenta ñ'oom na jeeⁿ xcwe na mañequiaa Ty'o̱o̱ts'om lua̱a̱ya. 15Cha'xjeⁿ na jnda̱ jndi' cha'tsondye nn'aⁿ ndyuaa Asia jnda̱ 'ndyena ja. Quii'ntaaⁿ joona ñ'eⁿ Figelo ñequio Hermógenes. 16C'oom Ty'o̱o̱ts'om nawi' ts'oom nn'aaⁿ' Onesíforo ee jndye ndii' teijneiⁿ ja ndo' meiⁿ tîc'oom na jnaaⁿ'aⁿ na m'aaⁿya pra̱so. 17Ee quia na tyjeeⁿ'eⁿ ñjaaⁿ Roma tyoqueⁿñê na tyol'ueeⁿ ja hasta xjeⁿ na nljeiiⁿcheⁿ ja. 18Xuee quia na nncu'xeⁿ Ty'o̱o̱ts'om nn'aⁿ quiaaⁿ na nnc'oom na wi' ts'oom juu. 'U ntyji' na jeeⁿ t'maⁿ teijneiⁿ jâ tsjoom Éfeso.
2 Timoteo 1


1Ncuee'ñeeⁿ nquii rey Herodes, cwajndii tyoco'weeⁿ'eⁿ nt'om nn'aⁿ na cwilaxmaⁿ tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ. 2Sa̱'ntjoom na cue' Jacobo xio Juan ñ'eⁿ xjo espada. 3Ndo' quia na nty'iaaⁿ'aⁿ na tjawee' n'om nn'aⁿ judíos na tue' Jacobo mati t'ueeⁿ Pedro. Luaa' tuii xcwe ncuee na cwicwa' nn'aⁿ judíos tyoo' na tjaa'naⁿ ndaaljo' tjaquiee'. 4Ndo' jnda̱ na t'ueeⁿ Pedro tjoom'm tsaⁿ'ñeeⁿ w'aancjo. Tquiaaⁿ cwenta tsaⁿ'ñeeⁿ luee quin'oom nchoo' cwii sondaro na jom jom ndii' ñequiee ñequieendye naⁿ'ñeeⁿ na cal'ana cwenta tsaⁿ'ñeeⁿ. Ee seitioom xeⁿ jnda̱ teinom ncuee pascua nncwjeeⁿ'eⁿ juu na nntu'xeⁿñe joo nda̱a̱ nn'aⁿ. 5Jo' chii tyol'ana cwenta tsaⁿ'ñeeⁿ naquii' w'aancjo, sa̱a̱ tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ tic'oomeintyjee'na na tyola'neiⁿna nnom Ty'o̱o̱ts'om na cateijneiⁿ tsaⁿ'ñeeⁿ. 6Ndo' Pedro, majuu tsjom'ñeeⁿ na nneiⁿncoo nncwji' Herodes jom jo nda̱a̱ nn'aⁿ, watsom quii'ntaaⁿ we sondaro na chu'tyeⁿñê we l'uaancjo. Ndo' nt'om sondaro m'aⁿ 'ndyoots'a na cwil'a cwenta. 7Mats'ia jo' tyjee' cwii ángel cwentaa' Ta Ty'o̱o̱ts'om ndo' teixueeñe naquii' w'aancjo. Ángel'ñeeⁿ tii' l'o̱o̱ⁿ tsei'ntsquiee' Pedro, seilcweeⁿ juu. Matsoom nnom: —Maje' maje'ndyo quicantyja'. Quia jo' mana tquiaa l'uaancjo na chu'tyeⁿ l'o̱ Pedro. 8Tso ángel'ñeeⁿ nnoom: —Cwe' lia' ndo' cañjom' lcom'. Jnda̱ s'aaⁿ na ljo' tso ángel nnoom: —Cwe' liaatco 'naⁿ' ndo' candyo'ntyjo̱' naxa̱ⁿ'a. 9Jlui' Pedro, tjantyjo̱o̱ⁿ naxeⁿ' ángel, sa̱a̱ ticaljeiiⁿ aa mayuu'cheⁿ na jndyaañê s'aa ángel. Ndoo' s'aana' ntyjeeⁿ na cwe' tsoom'm ndaa. 10Tei'nomna yuu m'aaⁿ sondaro najndyee. Jnda̱ chii yuu m'aaⁿ sondaro na jnda̱ we. Mana tquiena 'ndyoots'a xjo yuu na nlui' ts'aⁿ na nncuo̱o̱ⁿ nataa quii' tsjoom. 'Ndyoots'a'ñeeⁿ jnaaⁿ cheⁿnquiina'. Jo' chii tei'nomna. Ty'ena cwii nataa, mana 'ndii ángel jom na ñeⁿnqueⁿ. 11Quia jo' sei'no̱ⁿ'yaaⁿ, matsoom: —Cwa mayuu'cheⁿ na Ty'o̱o̱ts'om jñoom ángel 'naaⁿ'aⁿ na catseicandyaañe ja l'o̱ Herodes ñequio luee nn'aⁿ judíos cha'tso na cwiqueⁿ n'omna na nl'ana ñ'eⁿndyo̱. 12Jnda̱ na ljeiiyaaⁿ na mayuu' na jndyaañê, tjaaⁿ waa' María tsondyee Juan ts'aⁿ na mati jndyu Marcos. Ee jo' jo' jndye nn'aⁿ jnda̱ tjomndye na cwila'neiⁿ nnom Ty'o̱o̱ts'om cwentaaⁿ'aⁿ. 13Tjo̱' Pedro 'ndyoots'a w'aa'ñeeⁿ. Cwii yuscu na mandi'ntjom na jndyu Rode tjacanty'iaa' 'ñeeⁿ cacjo̱'. 14Tajnaⁿ'aⁿ na jndyee' Pedro, jo' na tquiaana' na jeeⁿ neiiⁿ'eⁿ. Meiⁿ na nntseicanaaⁿñê 'ndyoots'a tîcatseicanaaⁿñê. Seityuaa'toom tjaaⁿ naquii' w'aa tjatseicañeeⁿ nn'aⁿ cwa Pedro luaa' jnda̱ tyjee', macjo̱' 'ndyoots'a. 15Sa̱a̱ jluena nnoom: —Jeeⁿcheⁿ ntjeiⁿ xqueⁿ'. Sa̱a̱ jom ñe'cwii ñ'oom matsoom na mayuu'cheⁿ na Pedro luaa'. Quia jo' jluena: —Luaa' ángel na mach'ee cwenta jom. Cwe' na mach'eeyana' ntyji' na jom. 16Yocheⁿ na luaa', tîcjaameiⁿntyjee' Pedro na macjo̱o̱ⁿ'o̱ⁿ 'ndyoots'a hasta quia na jlacanaaⁿndyena. Ndo' quia nty'iaana jom jeeⁿ seicaty'ueneiiⁿ'na' joona. 17Sa̱a̱ s'o̱o̱ l'o̱o̱ⁿ na calacheⁿna. Tsoom nda̱a̱na chiuu s'aa Ta Ty'o̱o̱ts'om na tjei' jom naquii' w'aancjo. Ndo' matsoom: —Ñ'oomwaa' calacandii'yo' Jacobo ñequio nt'omcheⁿ nn'aaⁿya na cwilayu'. Jnda̱ jo' jlueeⁿ'eⁿ, tjaaⁿ cwiicheⁿ joo. 18Jnda̱ teixuee jeeⁿ ndyaa' tyolañ'eeⁿ' ndyuee sondaro ee tîleicaliuna ljo' tuii ñequio Pedro. 19Herodes tcuu tcuu tyol'ueeⁿ tsaⁿ'ñeeⁿ sa̱a̱ tîcaljeiiⁿ juu, Jnda̱ jo' chii tyowajndooñê sondaro ndo' sa̱'ntjoom na cwje naⁿ'ñeeⁿ. Jnda̱ jo' jlueeⁿ'eⁿ ndyuaa Judea. Tjaaⁿ Cesarea na nnc'oomñê jo' jo'. 20Herodes jeeⁿ lioom'm nn'aⁿ tsjoom Tiro ñequio tsjoom Sidón. Jo' chii joona jlajndaa'ndyena na nnc'oona na m'aaⁿ. Sa̱a̱ ty'ecal'ueendye jndyeena ñ'oom nnom Blasto ts'aⁿ na wjaañoom'ñe nacañom'm. Tyol'ana ty'oo nnom tsaⁿ'ñeeⁿ na cateijneiⁿ joona na cantycwii tia'ñeeⁿ na lioo' Herodes ñ'eⁿndyena ee nantquie na macaⁿna' joona cwinaⁿna' yuu na matsa̱'ntjom tsaⁿ'ñeeⁿ. 21Quia jo' tqueⁿ Herodes cwii xuee ndo' quia na tue'ntyjo̱ xuee'ñeeⁿ tcweeⁿ liaa na ya cantyja na matsa̱'ntjoom ndo' tjawacatyeeⁿ sula̱ yuu na maxjeⁿ mawacatyeeⁿ quia na matseijndaa'ñê ñ'oom. Jnda̱ jo' tyoñequiaaⁿ ñ'oom nda̱a̱ nn'aⁿ. 22Quia jo' jlat'maaⁿ'ndye nn'aⁿ jom. Jlaxuaana, jluena: —Luaa' cwii ty'o̱o̱ts'om matseineiiⁿ nchii cwe' ts'aⁿ. 23Ndo' ángel cwentaa' nquii Ty'o̱o̱ts'om mañoom' s'aa na teiwii' Herodes ee tîcatseit'maaⁿ'ñê Ty'o̱o̱ts'om. Tueeⁿ'eⁿ na tcwa' canti jom. 24Sa̱a̱ ñ'oom' Ty'o̱o̱ts'om tjanty'eetina', tjawijndyendyeti nn'aⁿ tyolayu'. 25Ndo' Bernabé ñ'eⁿ Saulo, jnda̱ na jnda̱a̱' ts'iaaⁿ na ty'ena Jerusalén, quia jo' ty'elcwee'na Antioquía. Ty'eñ'omna Juan ts'aⁿ na mati jndyu Marcos.
Hechos 12


1Ja Santiago na cwiluiindyo̱ mosoo' Ty'o̱o̱ts'om ndo' Ta Jesucristo. Matseicwano̱ⁿya na xmaⁿndyo' 'o nn'aⁿ na canchoo'we ntmaaⁿ' jaa nn'aⁿ Israel na jnda̱ t'oom'ndyo' cha'waa tsjoomnancue. 2'O nn'aⁿya na cwila'yu'yo', matsona' na c'om'yo' na neiⁿ'yo' cantyja 'naaⁿ' cwii cwii nnom nawi' na cwiwinom'yo'. 3Ee manquiu'yo' quia maqueⁿna' xjeⁿ juu na cwila'yu'ya n'om'yo' ñ'eⁿ Ty'o̱o̱ts'om, matseijndaa'ñena' na nnc'om' niom'cheⁿ n'om'yo'. 4Ndo' quiandyo' na juu na m'aaⁿ niomcheⁿ n'om'yo', cats'aana' na canda̱a̱'ndyo' jo nnom Ty'o̱o̱ts'om cha nla'xmaⁿ'yo' nn'aⁿ na wjaaquieendye cantyja na cwila'yu' na meiⁿncwii titseitjo̱o̱na' 'o. 5Xeⁿ m'aaⁿ cwiindyo' 'o na matseitjo̱o̱na' na jndo̱' ts'om, caⁿ juuna' nnom Ty'o̱o̱ts'om, ee jom nchii cwe' xjeⁿ nñequiaaⁿ nda̱a̱'yo' meiⁿ tiquitseitiaaⁿ'aⁿ ts'aⁿ na macaⁿ. 6Ndo' quia cwitaⁿ'yo' nnoom, cal'a'yo' naljo' na cwila'yu'ya cwii n'om'yo' ñ'eⁿñê tinc'om'yo' na we waa m'aaⁿ' n'om'yo', ee ts'aⁿ na luaa' m'aaⁿ' ts'om, matseijomna' juu cha'cwijom nmo̱ⁿ ndaaluee, na lomañjaaⁿ maleiñ'oomñe jndye juuna'. 7Ts'aⁿ na laa'ti' m'aaⁿ' ts'om tintseitiuu na nñequiaa Ty'o̱o̱ts'om ñ'oom na macaⁿ. 8Ee jom xuee je' matseitioom cwii nnom, sa̱a̱ 'io jnda̱ xuii' na m'aaⁿ' ts'oom, jo' chii tiñe'cwii nnom na wjaam'aaⁿ. 9Nn'aaⁿya na nty'iaa'ñe macaⁿna' na c'oom na neiiⁿ'eⁿ na matseiwendye Ty'o̱o̱ts'om jom. 10Ndo' tsaⁿtya na matseiyu' macaⁿna' na c'oom na neiiⁿ'eⁿ xeⁿ na maju'cje Ty'o̱o̱ts'om jom. Ee tsaⁿtya matseijomna' jom cha'na ljaa' 'naaⁿ' tscojnda̱a̱ na tiyo ntyjana'. 11Ee quia na nlui' ñe'quioom' ndo' xeⁿ jnda̱ teijmeiⁿ'ya, nlcaaⁿ tscojnda̱a̱ ndo' mati ljaa' 'naaⁿ'na' cwiquiaa, mana cwintycwii na jeeⁿ neiⁿncoo'na'. Maluaa' matseijomna' cwii tsaⁿtya, cwintycwiiñê naquii' cha'tso ts'iaaⁿ 'naaⁿ'aⁿ. 12Mañequiaana' na neiiⁿ' ts'aⁿ quia na cwinaⁿñe na maqueⁿna' xjeⁿ juu ndo' ticats'aa jnaⁿ. Ee quia na jnda̱ jnaⁿñe nnco'ñom na ticantycwii na nncwando' ee jnda̱ tso Ty'o̱o̱ts'om na nñequiaaⁿ jo'. Matseijomna' juuna' cha'cwijom corona na nnto'ñoom nn'aⁿ na wi' n'om jom. 13Quia na mach'eena' ts'om ts'aⁿ na ñe'cats'aaⁿ cwii nnom natia, tintseitioom na Ty'o̱o̱ts'om mach'ee na ljo' ee jom tyooch'eena' ntyjeeⁿ na ñe'cats'aaⁿ natia, meiⁿ titseijndaa'ñê na cats'aa ts'aⁿ naljo'. 14Sa̱a̱ mach'eena' xjeⁿ ts'aⁿ quia na mañequiaañê nnom juu natia na matseiqueeⁿ ts'oom, ndo' juu na matseiqueeⁿ ts'oom mawjaañ'oomna' jom xjeⁿ 'naaⁿ'na'. 15Ndo' quia na jnda̱ jnda̱a̱ s'aa ñ'omtiuu 'ñaaⁿ' ts'aⁿ na cats'aaⁿ yuu na l'ue ts'omna', quia jo' mana wjaañ'oomna' ts'aⁿ na nntsuuñê. 16'O nn'aⁿya na cwila'yu'yo' na jeeⁿ wi' ts'o̱o̱ⁿya 'o, tañequiandyo' na nñequiu'nn'aⁿna' 'o na nla'tiuu'yo' na nquii Ty'o̱o̱ts'om mach'eeⁿ na cwila'tjo̱o̱ndyo̱ nnoom. 17Nquii Tsotya̱a̱ya Ty'o̱o̱ts'om na m'aaⁿ nandye mañequiaaⁿ cha'tso nnom na cwito'ño̱o̱ⁿya na jeeⁿ ya laxmaⁿna' ndo' canda̱a̱'na'. Jom ñecwii xjeⁿ cwiluiiñê, meiⁿ tyootseichuii'ñê cha'xjeⁿ cwichuii' ncwaⁿ'. 18Nqueⁿ nc'e na l'ue ts'oom, tqueeⁿ jaa na tuiindyo̱xco̱o̱ quia jla'yuu'a ñ'oom'm na cwiluiiñena' na mayuu'. S'aaⁿ na ljo' cha nlqueⁿna' jaa cha'cwijom ntjom na cwiwe'jndyee quii'ntaaⁿ cha'tso na jnda̱ tqueeⁿ. 19'O nn'aⁿya na cwila'yu'yo' na wi' ts'o̱o̱ⁿya, ticwiindyo' 'o catseiqueeⁿna' ts'om na candiiya ñ'oom' Ty'o̱o̱ts'om. Tinc'oom na jeeⁿ cjee 'ndyoo na ndoo' mantyjii ljo' ma'mo̱ⁿna'. Meiⁿ nchii na nntseiteincuu'ñe na nntseiw'ii x'iaa'. 20Ee quia na matseiw'ii ts'aⁿ x'iaaⁿ'aⁿ, tyooch'eeⁿ yuu na maty'iomyana' na l'ue ts'om Ty'o̱o̱ts'om na cal'aaya. 21Cwe' nc'e jo', cha'tso na cwajndii na la'xmaⁿ nn'aⁿ ñequio cha'tso na waljoo'cheⁿ na tia na cwil'ana, catjei'ndyo' cantyja 'naaⁿ nmeiⁿ'. Ndo' ñequio na cwitue'ndyo'cje'yo' jo nnom Ty'o̱o̱ts'om, cala'ljo'yo' ñ'oom'm na jnda̱ jnoom'm naquii' n'om'yo', na cantyja 'naaⁿ' juuna' nnda̱a̱ nluin'maaⁿndyo'. 22Sa̱a̱ tjaa yuu mateijndeiina' na cwe' mandii ts'aⁿ ñ'oom naya, xeⁿ nchii macaⁿna' na nnts'aaⁿ ljo' na matsona', ee xeⁿ tical'a'yo' naljo' cwinquio'nn'aⁿndyo' cheⁿncjo'yo'. 23Ee ts'aⁿ na cwe' tomti mandii ñ'oom'ñeeⁿ ndo' ticats'aa ljo' na matsona' matseijomna' tsaⁿ'ñeeⁿ cha'na ts'aⁿ na manty'iaa' nnom ñ'eⁿ tsjo̱'jnom. 24Tsaⁿ'ñeeⁿ ntyjeeⁿ chiuu waaⁿ xjeⁿ na manty'iaaⁿ'aⁿ tsjo̱'jnom, sa̱a̱ quia na n'ñeeⁿ na manty'iaaⁿ'aⁿ juuna' mana cwitsuu' ts'oom chiuu waaⁿ. 25Sa̱a̱ tsaⁿ na tyeⁿ ñjom ts'om ñ'oom na mandii, ndo' maqueⁿya cwenta chiuu xcwe matsa̱'ntjom ljeii na matseicandyaañena' jaa ndo' tyeⁿ meiⁿntyjee' na matseicanda̱ chiuu matsa̱'ntjomna', tsaⁿ'ñeeⁿ nnc'oom na neiiⁿ'eⁿ cantyja 'naaⁿ' cha'tso na mach'eeⁿ. 26Xeⁿ m'aaⁿ cwii ts'aⁿ quii'ntaaⁿ'yo' na matseitiuu na macanda̱ juu jeeⁿ xcwe mach'ee sa̱a̱ ticats'aa xjeⁿ tsaa, quia jo' manquiu'nn'aⁿñe cheⁿnquii, ndo' ñ'oom na matseitiuu jo' tjaa yuu l'uena'. 27Jo nnom Ty'o̱o̱ts'om, ñ'oom na xcweti ndo' lju' tseixmaⁿ na cwila'yuu'a, luaa matsona': Cateijndeii ts'aⁿ ndyeñeeⁿ' na jnda̱ tja̱ tyendyee, ndo' yolcu na jnda̱ ljondye na tja̱ s'aa, cateijndeii ts'aⁿ joona nawi' na cwitjoomna ndo' tintseiquii'ñe ñequio natia na matseixmaⁿ tsjoomnancue.
Santiago Array